url: =Makai hih a uthuailohna nam sawm ~ Hau Za Cin :: ZOMI DAILY\nMakai hih a uthuailohna nam sawm ~ Hau Za Cin\nposted on 1 February 2015 at 12:43 am Lomkholna: Article, Hauzacin\nKoi mun peuh ah makai hih ding na ut mahmah hiam? Makai hih pen nuam mahmah dingin na um hiam? Makai sep pen baih mahmah dingin na ngaihsun hiam? Makai na hih ma, makai na sep ma in hih a nuaia thu nam sawm te na ngaihsun masa hamtang dih ve. Hih thu sawm te pello in na phutkhak dingte ahi hi. Hih thute na palsat khit zawh ding ban ah siamtaka tuipek banga na peksuak zawh kei ding leh makai ding nam hilo na hi cihna hi.\n1. Mi thukhen noplohte thukhenna na bawl kul ding hi. Vai khatpeuh ah mipi in nop a sak mahmah laitak a kisap leh na khawlsak, na beisak, na tawpsak kul ding hi. Na nuai a nasemte lungkim hetloh ding thukhenna tampi na bawl a kul hun om ding hi. Gentehna in mi tampi nasep khawl ni in na lawm hoih leh na muan pen, na nasemte lak pan zong na it penpen nangawn utkei taleh na’sem ding, vaisai dingin na seh na omsak kul hun om ding hi. Ahih kei leh na lawmhoih mahmahte i lawmte hiam innkuanpihte hiam zong amau deihdanlo in na paipih, vaihawm a kul hun om dinga, mi lungsim natna ding na pelh theihloh thukhenna na bawl a kul hun om ding hi.\n2. Hoih kei, siam keiteh, kicing kei na cih a kul hun om ding hi. Na makaih kipawlna hiam, na nasepna ah hiam na it leh deihsak penpente nangawn a sep a bawl a hoih kei a, kipawlna, nasepna te lametna ciang a tun kei leh na saanloh, na deihloh, na nolh, na tot, na hansan a kul hun om ding hi. Mi lungsim natna dingin na kampau a khauh hun a om kul dinga, mite pahtakloh na tuak hun om ding hi.\nBanghang hiam cih leh kipawlna leh nasepna ngimna a tangtunna dingin pawlpi ngimna leh deihna tangtungsak dinga hattaka mainawt a kul hun om ahih manin mimal kikal thu na koihkhiat hun a om kul hamtang hi. Mihing in mihing kikal kizopna i koih khiat ciang na kisa, haksa kisa, kikhasia, kinopmawh hamtang hi. Makai khat na hih leh tua bang hun na pelh theihloh hun om ding hi. Billy Graham in, “Makaite nuntakna pen a nuam ding i sak leh hi peuhmahlo a, khattang kisak mahmah hun, lungsim a neu mahmah hun zong tampi om hi….” na ci hi.\n3. Mi na tawpsak, na khawlsak a kul hun om ding hi. Makai khat na hih leh kipawlna deihna a palsat, a ngimna a ngimpihlo leh a tuamtat nuam a om ciang thuhilhna leh a kul leh zong tawpsak, khawlsak, nasep dang piak cih bang thukhenna na bawl hun a om ding hi. Nasepna ah ulian pen na hih leh na nuai ah nasemte na deihna ciang a tunglo na deihloh, company hoihna dingin a sem theilo te ‘nang zingciang pan hong kuan nawn kei in,’ ‘na tawp phot in’ cih bangin na gen kul hun om ding hi. Tua banga mite lungtang natna ding na gen hun na pelh theihloh hun om thei hi.\n4. Hi theilo, kisanglo, kideihlo na cih a kul hun om ding hi. Na seppihte hiam, makai na muan mahmahte hiam, ahih kei na mi it penpen nangawn in a gente ‘hi thei kei, piang thei kei, kisang theilo… cih bangin na nial, na nolh, amau ngaihsutna na pomsakloh hun a om kul thei hi. Tua bang hun na pelh theihloh hun kha thei hi cih phawk in. Mite hong gen khempeuh leh nget khempeuh ‘Aw, aw..’ na cih den ding hilo a, ‘hilo, kingahlo’ cih bangin khauhtaka na nial a kul hun om ding hi.\nNang mimal deihna hilo in pawlpi leh nasepna company deihna masuan himasa a thukhenna na bawl kul ahih man hizaw hi. Gentehna in sum kisapna hong kigen ciang sum kicinglo ahih manin na nial kul, khasum a tamzaw hong kinget ciang mi khempeuh khasum khansak theilo na hih manin na nial kul, nasep tavuan leh van deih khatpeuh hong kinget ciang ‘hitheilo’ na cih kul.. cih bangin.\n5. Minsiat khempeuh na khuk a kul hun om.Minphatna a om ciang nangmah a minpha masa pen ding hiteh. Minsiatna a om ciang zong nang a minsia masa ding hiteh. Khatveivei a minsiat khempeuh nang khuk khit a kul hun om thei hi. Mite hehna, lungkimlohna khempeuh nang bek in na thuak, na puak keikai akul hun om thei hi. Nang khialhna hikei taleh nang minsiat thuak a kul hun om a, na thuakzawh ding a kisap hun om thei hi. Na seppihte na mawhsak khin thei kei hi.\n6. Na thukhenna khial thei hi. Hoih inteh ci a na thukhenna khat pen na upmawhloh lam ah a sialam na hizaw thei hi. Na pawlpi leh na sepna bek hilo, na seppihte nangawn in a hoihlohna a muh paihlet tuak thei hiteh. Nang thukhen khialh man, nang sepkhialh manin kipawlna sia dimdem thei a, nasepna hoih khempeuh kicim thei hi. Na kammal khat bek in zong na makaih pawlpi leh kipawlna, nasepna phualte minsiatna lianpi tun thei hi. Siatna lian pen a tunsak theih ban ah a kibawlpha thei nawnlo kipawlna siacip ciangdong zong tungsak thei hi. Tua ahih manin na thukhenna, na ngaihsutna khat peuh thuneulo hi.\n7. Hoih na sakloh hang na zuih a kul om hi. Nang a makai, makai lak ah khat na hih manin nang deihna bekbek tawh a pai khitloh ciang lawhcinna piangzaw ding cih na theih hun om hi. Tua bang ciang kei cih hikei veh aw cih man bek tawh mite cihna na zuihloh ding hilo a, mite cih hitaleh a hoihzaw ding na zuihpih a kul hun om hi. Na zuih manin nang a siamlo, a theilo, a ngaihsun banlo suak in mite in hong neumuhna nangawn piang thei hi. Mindaina leh mitsinna nangawn na tuak lawh thei hi. Ahi zongin na zuih a kul hizen si hi. Na makaih kipawlna leh pawlpi leh mipite tup leh ngim khempeuh nang deihna tawh kituak khinlo a om leh zong na zuih veve a kul hun om hi. Tua bang ciang nang thu hikei tah cih manin sepsak utlo, tangtunsak nuamlo cih bangin na omloh ding makai picing hihna hi ding hi.\n8. Lawm na hauhluat leh hoihlo zaw ding hi.Makaipa na hihna tawh kiton in nangbek in siangtho taka thu khatpeuh na ngaihsut theihna ding leh lungsim ciimtak tawh hoihtak na ngaihsut theihna dingin hong nawngkaisak thei ding mi leh lawmhoih na hauh luat loh hoihzaw thei hi. A pua lam ah na lawm hoih mahmah zong nasepna ah na lawmhoih ahihloh phot ding kisam hi. Kipawlna vai kikup ciang lawmhoihte mit-hek leh lungsim pukzia na khualloh a kul hun om hi. Haksa mahmah ta leh na zuih phot ding ahi hi. Naseppih vive hinapi deihsak tuam, it tuam, ngaihtuam na neih pah malam leh na makaihte sungah kithutuaklohna hong ompah dinga, kipawlbawlna, kituambawlna lungsim hong ompah ding hi.\n9. Na omdan hong ki encik ding hi. Na gamtat khempeuh hong kiencik dinga, na kampau khempeuh hong kivelsak ding hi. Thupi khol ken teh na cih khat nangawn a za a mu mite adingin thupi in thuneulo ahih manin na kampau neng khat, na gamtat neng khat zong na kidop mahmah ding, a kilawm, a kituak a na gen theih, na tat theih ding na hanciam kisam hi. A kilekkimlo thugenna, a langkhai kampauna cihte in na makai sepna hong lung-am sak mahmah thei ding hi. Na maitai kei a hopihnoploh leh pelh vanvan pawl na neih leh mite in ‘bang hanghiam’ ciin ni tampi ngaihsun ding uh a, a hang theihsawm hamtang ding uh hi.\n10. Hong deihlo om hamtang ding hi. Makaipi tutphah ah na tut ding hong deihlo, makai na sep ding hong deih vetvetlo om hamtang ding hi. Makai lak ah khat hilecin phamawhlo napi makaipi pen na sep ding hong deihlo leh tangtel sihtan a bang vilvel mi om hamtang ding hi. Tua bang mite in na tutphah na khahsuah ding hong deih mahmah kha mai dinga, na minsiatna ding leh na hihkhelhte na tangkoko nuam mai ding hi. Makai na hih manin na tutna bek zong mite mitkhamsak hithei hi cih phawk in. Na sepzia panin khat dah in khat nuam ding cih thei in, mi khempeuh in hong lungdampih denlo ding hi.\nThukhupna: Makai khat na hih manin na pawlpi leh kipawlpihte tawh na tup na ngimna na matut kul ahih manin mi khempeuh lungkim takei leh tupna leh ngimna na sep teitei a kul hun om ding hi. Hong mabunpihlo te zong na khualsiam a na nuaksakloh kisam a, hong tawsawn khempeuh zong hong tawsawn denlo thei cih na theih ding hi. Ahih khial, a sem khial khat pen na gup loh a nangma sepkhialh hi, nangmah hiteh na cih ngam a kul hun a om mah bangin a siam a thei khat pen nang siamteh, nang thei teh na cih ngam a kul hun zong om ding hi.\nA hi zongin a tamzaw ah mi khempeuh liangko kikim in deihsakna kibang, deidanlo in na khual, na khoi, na kep, na makaih, na pattah kul ding hi. A siamlo, a khial, maisak theihloh zah donga hih khialte tawpsak ngam a kul mah bangin nang zong sepkhialh hihkhialh na neih leh ‘khial ing’ ‘mawh ing’ na cih ngam bek hilo a kul leh zong na tutphah na taisan ngam a midang na piak ngam ding, na ot ngam ding ahi hi. Hau Za Cin (Phuitong Liim)\nPrevious: Tulaai Leitung Thuthang Tuamtuam Updates Jan 30, 2015\nNext: ZYA Weekly News :: 30 January 2015\nJesu sungah a thak in nuntakna\nSialsawm Pawi ~ Gin Za Go\nThuthak tomkim ~ The Tedim Post (21 July)


timestamp: atn

url: =Sehkholhsa mite sapna, diktansakna, leh pahtawina (Rom 8:30) :: ZOMI DAILY\nposted on 20 January 2018 at 1:01 pm Lomkholna: Article, Biakna, Sawmlian\nRom 8:30 pen sau het lo napi, a thu tuun lian mahmah a, leitung pianma thu pan kipan leitung bei ciang dong huam hi. Sehkholhna (predestination), sapna (calling), diktansakna (justification), leh pahtawina/thupisakna (glorification) ciin thulu tuamtuam a khen a thulu picing a zang a gelh theih hi mah leh, tutungin a lompi in a sau lo thei penin gelhkhit i sawm ding hi.\nRom Laikhak a Huampi a Etna\nRom kici, Thuciam Thak sung a laibute laka khat pen Sawltak Paul in Rom khua sung a Pasian in a it, misiangtho hi ding a sapna a ngah mite kianga a laikhak ahi hi (1:1, 7). Hih laibu Paul in a khakna hang tawh kisai mi tuamtuam ngaihsutna kibang lo a, pawlkhat in, ‘Pasian in mihingte a hotkhiatna ding thu a genna hi,’ a ci pawl omin, pawlkhat in, ‘upna hang a diktansakna hi a gennop bulpi,’ ci a, ‘Jew mite leh Gentail mite pumkhatna thu hi,’ a ci zong om hi. Bangbang hi leh, Rom laikhak sungah, mihingte hoihlohna, mihingte siat dimdemna thu, a dik lo, a hoih lo kimlai hehpihna hang a upna tawh ama sehkholhna leh sapna pana diktansakna a kingahna leh, Thuciam Thak a laikhak dangte mah bangin, tua diktansakna a ngah mite nuntakzia ding tampi a kigelhna laibu manpha ahi hi.\nPasian in A Sehkholhsa Mite Sam\nHih Rom 8:30 i sim ciang a masapen-ah, Pasian in a sehkholhsa mite a sapna thu Paul in gelh hi (sehkholhna leh sapna pen thu lianpi nih hi mah leh, khen loin i genkhawm mai ding hi). Pasian sehkholhsa mite (predestined person) a sapna tawh kisai-in, tua sehkholhna pen, ama ading a siangtho leh paubanna om lo ding a leitung pianma pek pana a teel, tapa hihna, Tapa Jesu Khris tungtawna kingah leh hong kilangkhia ahihna laikhak/laibu dangte i sim ciangin kimu thei hi (Eph 1:4; 1 Pet 1:20).\nHih Pasian in a sehkholhsa mite a sapna tawh kisai pen, Pasian vangliatna leh thupina, na khempeuh ama hoihsakna bang a uk, makaih, bawl ahihna a phawk lo, a um lo, leh a thei lo mite adingin a zakdahhuai mahmah thu ahi hi! Bang hang hiam cih leh, pawlkhat sehkholhsa nei, pawlkhat nei lo, sehkholhsa mite samin, a sehkholhloh mite sam lo, cih pen deidanna a nei Pasian hi, ci uh hi.\nPasian sehkholhna leh teelna tawh kisai, mihing ut leh utloh, mihing hoihsak leh sakloh lam hi lo hi. Pasian in mitampi lak pan a ‘sehkholhsa’ Abraham ‘teel’ a, minam thupi suaksak dingin a teenna gam panin ‘samkhia’ hi. A tate lakah sila tapa Ishamel teel loin, Isaak na teelzaw a, hoih tuamna hang zong hi loin, Isaak tate lakah Esau sangin Jacob na teelzaw a, Israel minam hong piangkhia hi. Hoih leh hoihloh, cin leh cinloh, pilna siamna lam hi loin, a pianma uh pan a ama thupha a sang ding a Pasian in a teel hi a, Pasian vaihawmna pen mihingte adingin dotna bawl leh gensiat theih hi lo hi (Rom 9:6ff).\nPaul in Efesate a laikhakna leh Peter’ laigelhna sungah kimu mah bangin, mihingte mawhna hang a si ding kimlai, hong honkhia ding a leitung pianma pan a sehkholhna bangin Jesu Khris leitungah hong pai a, a it mahmah a Tapa neihsun Khris (John 3:16) tung tungtawnin, a hat het lo, mimawhpi mah i hih lai-in Pasian in Tapa Jesu Khris tawh hong lakkhia-in, mihingte mawhna hangin singlamteh tungah Jesu in sihna hong thuak hi (Rom 5:6-8).\nPasian in a sehkholhsa mite sam ahih manin a sehkholh mite in peel loin Pasian mu/um ding ahih manin mission na sep a, Lungdamna Thu (Gospel) tangko pen kisam lo hi, cih ngaihsutna mi pawlkhat in nei hi. Ahi zongin Paul mahin, Lungdamna Thu um dingin a pulak mi a kisapna, zaksak a kisapna leh zak a kisapna thu gen a (Rom 10:13-15), upna pen thu zakna panin piang a, tua zakna pen Khris thu kigenna hangin om hi (Rom 10:17) ciin gen beh lai hi.\nKua teng Pasian in a sehkholhsa hi hiam, cih kithei lo a, tuate tungah Lungdamna Thu hilh a, Pasian a ding-a a samkhia ding thu-ummite i hi hi. Lungdamna Thu Johan laibu sungah Jesu in a nungzuite a sapna hang pen a kimang tawntung ding gah a gahkhia ding ahihna thu gen hi (Joh 15:16). Tua hi a, nang sehkholhsa na hi hiam? Sehkholhsa na hih a, sapna ngah na hih leh tua bang a sehkholhsa mite in Pasian a muhtheihna ding a vaipuak/tavuan nei na hihna mangngilh kei in.\nPasian in A Sap Mite Diktangsak\nPasian in a sehkholh mite sam a, a sap mite midik tangsak hi. Hih laiah a poimawh mahmah theih ding pen, a sehkholhsa leh a sap mite pen a hoihna uh hang hiam, a pil a siamna, leh hauhna hang hiam hi loin, mawhna hang a si ding kimlai, a hehpihna hang a dik lopi diktangsak hizaw hi.\nHi laia ‘diktangsak’ (justified) kici pen a kammal bul lamah, thusitna zum a kizang kammal (legal term) hi a, dik lopi diksakna, mawh napi mawhsaklohna, midik a pulakna (to declare righteous) hi a, midik a bawlna/kikhelsakna lam hi lo hi (not to make righteous person). Cihnopna-ah thukhenna zumin midiklo khat diktangsakin a mawhna tawh kituak daan (punishment) tawh kipelhsak thei a, ahi zongin tua pen a mihing bawlhoih ahih kei leh kikhelsak a siangthosakna hi lo hi.\nPasian in sehkholhmite sam a, tua mite Jesu Khris sisan tawh diktangsak cihna ahi hi. Tua diktansakna pen a sehkholhna leh sapna mah bangin thukham zuih zawh man hiam a kingah hi lo a, hehpihna hang a Jesu Khris tungtawna dintansakna kingah ahi hi (Rom 3:26; 4:21-24). Mihing hoihna, na hoih sepzawhna, sum le pai hauhna leh gamtatna pha tawh a kingah hi lo a, Pasian hehpihna hang a hong piakkhong Jesu Khris upna hang a kingah ahih manin kisialhpih ding bangmah om vet lo hi (Eph 2:5-9; Titu 3:5).\nHih diktansakna pen ‘pianthakna’ i cih hi a, piang tuung, mi dik lopi hehpihna hang bek a dik a pulakna, diktansakna ahih manin, Khristian nuntakna-ah ‘piancilna/kibulpatna’ ahi hi. Tua bang a hehpihna tawh upna hang diktansak mi pen, Pasian in ama mi hihna Kha Siangtho tawh ciamteh hi (Eph 1:13; 2 Kor 5:5). Tua pen Jesu Khris in vantungah a kahtoh ding ciang a nungzuite ading a Huhpa (Advocate) a cih ahi hi (Joh 14:16, 26; 15:26). Diktansakna ngahin, mawhna daan pan suakta-in, dikna leh Kha Siangtho hong kipia ii sila kisuak-in, tapa za ngahin Pasian pen Abba, Pa hong cisak hi (Rom 4:3, 23; 6:8; 8:15; Gal 4:5-6).\nEi hoihna hang hi lo, hoih lopi mah hoih a hong pulak a, upna hong pia a, Tapa Jesu Khris hong sawl a, mawhna hang a si ding kimlai tawntung nuntakna hong ngahsak ahih manin, ei hoihna leh theihna, pilna siamna leh hauhnate, Pasian maiah kisialhpih ding om zenzen lo hi.\nTua diktansakna hangin Jesu Khris tungtawnin – nuntak tawntungna (Rom 5:18), daihna/lungmuanna/peace (5:1), Pasian hehpihna sungah upna tawh lut theihna (5:2a), Pasian minthanna/thuupina ngah ding lametna (5:2b), Pasian ta hihna (8:15; Gal 4:6), Pasian tawh kilemkikna/reconciliation with God (Rom 5:9, 10; 2 Kor 5:18, 19) cihte kingah hi.\nHih Rom 8;30 sungah ‘sianthosakna (sanctification)’ om lo hi. Sehkholhna, sapna, diktansakna, leh pahtawina bang loin, sianthonsakna pen mihing lam pan hanciam leh sep ding kihel ahih manin hih munah kigelh kha lo hi mai thei a, ahi zongin tom khatin gen leng hoih ding hi. Sehkholhna, sapna, diktansakna, sianthosakna, leh pahtawina pen Khristiante pianthak pan sih nung ciang dong a kalsuanzia ahi hi.\nDiktansakna pen gensa mah bangin, lungsim khempeuh kikhel vilvel a, na hoih lo sem lo, ngaihsun lo, bawl thei nawn vet lo ding a diksakna hi lo hi. Mawhna tungtawn a kingah ding Pasian hehna pan a itna hang a diktansakna hi a, mawhna sila a om pen dikna sila a om ding a diksak, Pasian deihna bang a nuntakna dingin diksak, tua a makaih ding a Kha Siangtho piak hizaw hi. A mawh mihing mihinna (the nature of human sin) pen kipaikhia khin tuan loin, tua mah tawh nisim galdona a neiden kihizaw hi. Tua pen Jesu Khris in a gen, pumpi deihna nial a, nisim a singlamteh pua a amah zuih ding a cih ahi hi (Luk 9:23).\nSianthosakna pen diktansakna pan kipan hi a, a paipai, a kizomtoto (in process) ahi hi. Paul in 1 Kor 1:2 ah Korin pawlpi mite ‘Jesu Khris a sianthosak mite’ ciin na gen a, Jesu in zong a nunzuite ading-a a thungetsakna-ah zong Pa Pasian kiangah a nungzuite pen ‘thutak, ama thutak tawh nuntak ding a siangthosak’ dingin ngen a (Joh 17:17), Gentiles mite a siangthosak zong Kha Siangtho ahihna thu Paul mah in gen hi (Rom 15:16).\nI nisim nuntakna pen mainawt a, Topa lama picinna lam manawh ding i hi hi. Diktansakna pan kipan to a, kalsuan to, Topa ading a nuntakna manpha leh ama hong deihna bang a kalsuanzia a kisin toto i hi hi. I nuntak lai teng hoih bucing cih om thei lo hi.\nI nuntakna ngaihsun leng, pianthak/diktansak hun lai sangin mainawtin, Topa lamah i picingzaw hiam? Pasian thu leh deihna bang a kalsuan sawm mel lo, mainawt sawm tuan lo, sia le pha khen thei lo naungek suak tuung/ciil bangin nawitui bek khawng lamen den lai i hi hiam? Hebrute laikhak gelhpa in naungek bang a nawitui duhden a cihte khawng i hi kha hiam, cih pen kingaihsuthuai mahmah hi.\nPasian in A Diktansak Mite Pahtawi\nPasian in a sehkholhsa mite sam a, a sap mite diktangsak a, a diktansak mite pahtawi hi. Hi laia pahtawi cih pen Grik kammal edoxasen (Eng. He glorified) pana hong pai hi a, mihing lam hi loin, Pasian in thupisak, vangliansak, a pahtawina ahi hi. Hih ‘glorified’ kici pen mihingte sihkhit ciang a pumpi kikhel a, a si thei nawn lo ding pumpi tawh Pasian in a laih, a kikhelsak (change) genna hi diak hi. Meelkikheelna mual tungah Jesu in nungzuite thum paipih a, a meel a kikheelna pen, hih Pasian in a sehkholhsa a sapte, diktansakna a piakte a pahtawizia/thupisakdan ding hi, ciin kigen hi.\nAhih zongin hih pahtawina pen leitung om hun sung a Pasian mite in zong a ngah ding uh zong om hi. Rom 8:14 pan i sim ciangin, Pasian’ Kha in a makaih mite Pasian tate hi a, tua Kha in Pasian ta hihna ngahsakin, tua tungtawnin Pa Pasian pen Abba, Pa hong cisakin, Jesu Khris tawh a kibangin Pa Pasian gamh le go luah theihna kingah hi. Tua bek tham loin, Khris thuak haksatna bang thuak a, thupina/minthanna ngahkhawm dingte i hi hi.\nMi tampi in Pasian hang a pahtawina, tawntung nuntakna ngah nuam mahmah napi hangin, Jesu Khris’ thuakna bang a thuak ding ki-ut het lo hi. A taktakin, Rom 8:16, 17 sungah kimu bangin, Jesu Khris tawh gamh le go luahkhawm, a thuakna bangin thuak a, a thupina/minthanna a ngah bang ngah dingin Lai Siangtho in hong hilhzaw hi.\nI lamet, i mitsuan taktak bang hiam? Khris nungzuihna pen leitung ciang bek tawh hi thei lo hi. Thudik thumaan ngaihsun leh zui a, ama ading a muanhuai leh, amah bang a nungta ding i hi a, a nung i zuih Pa taang a leitunga om zong kihi hi.\nHih Rom 8:30 pen a a bul lama a thu kigente thukhupna hi, ciin a ngaihsun pawl om hi. Mihingte hoihlohna, ginatlohna, Pasian natawm in tua hoihlohna hang a khahzan (Gk. paradidwmi, gave them overniv) zawzen ahihna kimu hi. Ahi zongin, tua bang zahta a sia leitungah zong Pasian in geelna nei veve hi. Mawhna tawh suak a, nungta a, Adam mawhna hang a si ding kimlai, hehpihna hangin lampi hong bawlsak a, leitung pianma panin eite adingin sehkholhsa na nei gige hi.\nPilna-siamna, hauhna sum le pai, leh na hoih sepzawh man hi loin, ama adingin hong sehkhol a, ama thu up theihna dingin zak theihna dingin lampi hong honsak a, tua tungtawnin amah pana hong pai upna tawh a Tapa neihsun Jesu Khris hong piak, Honpa leh Gumpa in kisang thei hi. Tua Jesu Khris upna/saanna pen, Kha Siangtho tawh ama mi hihna hong ciamteh a, piangthakin, nuntakna thak, mawhna daan tawh a kipelh, ama lamah paubanna om lo, hong hisak hi.\nJesu Khris up a, saanna pen a zawhna/beihna hi zenzen lo a, nuntakna thak bul kipatna ahi hi. Jesu Khris mah bang a nuntakna a nei ding, nisim a khangto a, picingzaw sem, thuak a kul leh zong thuak a, ama deihna banga nungta dingin, mihing mihinna neusak semsem a, Jesu Khris leh a deihnate liansak semsem dingte i hi hi. Tua lampi-ah, thuakna, haksatna, bawlsiatna, pampaihna, huatna, leh a nuam het lo thu tampi om ding a, a lang lamah zong pahtawina, minthanna, leh thupina Pasian hang a ngah hun bang zong om kha ding hi.\nTua khempeuh khit ciang, hih leitung nuntakna bei ding a, pahtawina, thupisakna taktak, nuntak tawntungna, leh nuam lo om nawnlohna munah teeng dingin Pasian hun khat ciangin sihna panin hong thosakin, a si nai lote zong hong kikhelsak ding a, nuamden ta ding hi!\nDaihna Cabin || 19/1/2018\nPrevious: The Shanah (Ngei bang ngei or …..)\nNext: ZAM Thupuak :: 21 Jan 2018 (UNHCR Meeting tawh kisai zaksakna)


url: =US gamsung khualzinna pawlkhat – 100 :: ZOMI DAILY\nUS gamsung khualzinna pawlkhat – 100\nposted on 11 April 2016 at 8:00 am Lomkholna: Article, Awnzapau\nI Was Born Too Soon!! :: Mungno in na omna uh lah gamlapi hi a, hong ngak dahin innah na om hithiat le uh cin hoih zaw mah ding hi ven, guahzuk tawh bangtawh ko hangin hong gim sak hong tawl sak lua ung.. a cih leh, nai guk dong ngak hong sawm ka hi uh a, nai 6:00PM sat leh bel ciah a sawm ka hi uhhi hong ci hi.\nTua banah ko hong ngak kei le ung inn thei lo ding na hih uh ciang a, ka lung uh a nuam lo hi, hongcih ciangin Mungno in dawngkik pah a, phamawh lo hi, ko GPS keng ung, na address thei peuh le ung hong pai thei veve ding hi ung.. acih leuleu teh, GPS na cih bang ahiam thei keng.. hong ci hi.\nKen ka theih sunsun pen khat hi bilbel ahih manin, a mau thugenna sungah kiheltheih theihna peuh ding deihna kawm tawh, kitheisak nuam lua kisa, ‘Global Positioning System’ acihna hi cia Mungno dawn kik maa, ka gen samsam vial leh; Aw… hi maw ken tuhun a van piang thakte thei nawn lo, “I was born too soon!!” hong ci–in ithuai takin hong nui biahbiah hi.\nKa tun zawh uh a sawt lo in Lianpi inh a piano zaknop takin hong tum a innsung ka lumsuah pah uhhi. Mungno leh Pastorpa’ lah putu kimu bangin hong holim mahmah uhhi. Innteek nu’n an nee phot un anneek khitteh ciah un, hong cih ciangin an lah kine nailo takpi ahih manin ka thukim pah lian uhhi.\nMaangno in sianu hong huh thei pah in, a sawtlo in Mikang-an Mikangte mah tawh ka ne khawm uhhi. Anneek ma in ka tutna ding uh Pastor pa in hong sehsak a, ama hong seh bangbangin ka tu pah cinghtengh uhhi. Apple juice leh pongmoh sandwitch ka neek khit uhteh gongkhupna (dessert) in cake moh, nahtang, lenggah ka ne uh a, gil hongvah pha mahmah simtham hi.\nKa lawmte kiho kal in a laibu khawng ka enen a, a diakdiak in National Geographic Magazine te ka et leh na deih leh na deih zahzah pua in hongci a, ka puak zawhzah mah ka la pah hi. Zan nai 9:00PM hong sat petmah ciangin ka ciah uhhi. Ka ciah uh ciangin den a GPS na cih uh mu nuam ing ci’n guahzu supsup laipi mah hong en a, Mungno in hoihtak phatak mahin a zat dan gen phapha hi. (Tua zawh kum 7 – November 2, 11:00PM 2015 in a tenna khua pan Pa’ kiang hong zuatsan hi.)\nLampi ah khawl peuhmah lo in ka pai suaksuak uh leh ka zin uh zankim lianin ka tung uh a, tung limmah mangpha kipaihin ka lupna ciat uh ka kideenna/zuan pah vingveng uhhi.\nPrevious: Tuhun Ciang Degree Sang Kisam Takpi Hiam? ~ Hau Za Cin\nNext: Tu mahmah in kitel in\nZomite Malaysia gamah I phutkhak thute ~ Nang Khan Pau\nNu kam vai khak nu nung pen ~ Thawn Tuang


url: =Itna Laigil - Zomi History Itna Laigil - Zomi History\nHome > Articles > Itna Laigil\nLampi ngei ah pasal khat na si hi. Amah pen a si ki neih khem ahihi. A ki neih khemlam kuamah in theilo hi. A si taktak lo ahihi. Tua laitak in a lawm it, a zawl pa in na mu aa, Zawl aw si baih si cia. Sum tampi hong ba mah hive cin maw Zawl cih sanin nusia hi. A kik ah a sanggam pa( a u pa ) in mi si ki neihpa a muhteh ka Nau lah na hi aa ci-in ngawngkawi kapkap hi. A kap kawm in Nau aw na hauh ciang leh nop na sak ciangin minau na hi aa, na sih ciang leh na gen theihteh keinau na hi sese ci hi.\nA si ki neih khempa zong ki ipzo nawnlo in U aw...Sanggam ki itna leh midangte hong itna tel cianlo pi in nungtata kha ing. Hong maisak in ci-in ki ngawngkawi in itna thu telcian ta uhhi. Hih pen a tangthu bang lianlian hilo hi.\nNopsak teh sanggam nu leh pa in noptuam pihlo in midang teng peuh in noptuampih zaw thei hi. Ih gen theihteh ih nopsak lai aa, ih zeekpihpih tengin hong Cilphih nuamzaw thei hi. Pilna leh hauhna in itna laigil hong pia theilo aa, sisan in thu agen ban-ah ih minampihte val in hong itzaw ding namdangte om tuanlo ding hi.\nArticles 8:14:00 AM\nItem Reviewed: Itna Laigil Rating: 5 Reviewed By: Thang Thawn Tuang Guite


url: =Malaysia, Selangor sung aom Parks te ah zatep te RM10,000 ki liausakding :: ZOMI DAILY\nposted on 1 June 2017 at 9:17 am Lomkholna: Malaysia, News, Sawltak, World\nMalaysia, Selangor State sungah zatep vaitawh kisai in thukhunthak “Control of Tobacco Product (Amendment) Regulations 2017” kinei a, tuapen tuni akipan kizangtading cih theStar pan kiza hi.\nTua thukhunthak sungah Selangor State sung aom khuasung mipi te tawlngak nadingin akibawl Parks te ah zatep aomleh liausum RM10,000 kiliausak theiding cihi. Liausum ahih keileh thongzong kum 2 ki kiasak theiding cihi. Smoking akikham lakah “e-cigarette” kicite zong kikham hi.\nSelangor Health director Datuk Dr Zailan Adnan in agenkhiatna ah hih thukhun pen tuni in akipanta hi a, ahi zongin Stage tuamtuam in ki kalsuanpih totoding cihi. Amasa in khuasung mipi te’n theikimpahlo khading ahih manin, thuhilhna in kinei masading a, Soft Enforcement tawh ki kalsuan masading hi ci’n genkhia hi.\nPetaling Jaya sung aom Parks 13 tepen “No-smoking Zone” in aki ciamtehsa ahihi. Tuate pen Taman Jaya, Taman Bandaran Kelana Jaya, Taman Aman, Taman PJS 10, Taman Rimba Riang, Taman Tasik Komuniti Kelana Jaya, Urban Park 1, 2, 3 and 4 in Damansara Damai, Centre Spine in Bandar Sri Damansara, Taman Tasik Ara Damansara, Bukit Gasing cihbang ahihi.\nParks te bekthamlo Shopping Mall Complexes, Air-conditioned premises, Government premises, hospital, petrol stations cihte zong zatep theihlohna “Non-smoking zone” in aki ciamtehsa ahihi.\nHihbang in thukhunthak abawl uhpen hongtungding 2045 kum ciangin Malaysia gambup pen “Smoke-free Nation” cih ngimna aneihman un gamsung ah zatep akhamkham ta uh ahihi.\nMalaysia, Perak State sungahzong khuasung ah zatep te leh State Parks ah zatep tepen RM5000 kigam lianlian hi.\nPerak Health Committee chairman Datuk Dr Mah Hang Soon inzong khuasung zatep kikhamna munte pen damdam in hongki tangko khialaiding hi ci’n genkhia hi.\nLeitung gamtuamtuam ah thukhun atuamtek neiciat uh ahih manin, koigam koigam ah ihom zongin ih omna gam ii thukhun pen ihtheihding kisam hi. Gentehna: Singapore gamsung ah PK ihcihziau “Chewing Gum” kikham hi. Khuasung ah zatep kiphallo hi. Khuasung ah cilsiat kiphallo hi. Khuasung ah ninpaih kiphallo hi.\nMalaysia inzong 2045 kum ciangin agambup “Smoek-free Nation” ahihtheih nadingin hanciamna kipanta uhhi. Malaysai gamsung aomte’n koimun ah zatep kikham cihpen theihhuai hi.\nRelated: Singapore ah zatepkhuan leh leikhuan kum 18 pan 21 ah kikhanding ~ ZD\nZatep pen kilimkham mahmah ahih manin, hoih hetlo hiding cihpen zatep te’n theihhuai mahmahta hi. Singapore gamsung ah zatep alei pakding nangawn zong kum 21 acingsa lobuang in leitheilo hi. Kawlgam ah naupang paukisin khatzong zatep leiding in kizangthei mawk hi. Philippines gamsung Public Area ah zatep te thong 4 ki kiasakthei cihi.\nGam khangto te’n agambup sungah zatep khamding hanciam ahihleh, ei zong ih innkuansungah zatep, khaini, sahdah, kunpong cihte ihki khamsawm tadiam? ZD Sawltak #zomidaily\nPrevious: Ukraine gamah leisung tui Pipe khat puakkham in akiim apam siagawp\nNext: Mobile Phone tawh akizom Bilngaihna thuahsa in a ihmu khat sisuak


url: =Philippines biakinn sungah Bomb puakkham in mi 18 si, 83 liam :: ZOMI DAILY\nposted on 27 January 2019 at 10:11 pm Lomkholna: News, Philippines, Sawltak, World\nPhilippines gam ii leitawlam aom biakinn sungkhat ah Sunday biakpiak kikhop hun laitak in Bomb akizom in 2 veitak puakkham ahih manin, mi 18 takin sihlawh cih AFP News pan kiza hi. Tua biakinn pen Catholic Church khat hi a, tuni Sunday kikhop hun laitak in migilo te’n Bomb asukham uh ahihi.\nSouthern Philippines gamsung pen Islamist Militants akici ngongtat migilo te atam mahmahna hi a, Muslim te tammahmah ahih manin, buaina zong atam mahmahna hipah hi. Tua ahih manin, galgim nammahmah denin, abeisa inzong Southern Philippines gamsung ah buaina tamveipi piangngei khin hi.\nBomb apuakkhapna munpen Jolo Island kici tuikulh tung aom Catholic Church ah zingsanglam Morning Mass kikhop hunlaitak in apuakkham ahihi. Amasa pen biakinn sungah kikhop hun laitak in apuakkham hi a, tuazawh asawtlo in biakinn apualam ah khatbei puakkhapbeh leuleu hi ci’n Region Military Spokesman khatin genkhia hi.\nAsi aliam atamzaw pen biakinn kikhawm in apai te leh galkap tezong pawlkhat kihel uhhi. Tua biakinn minpen Mount Carmel Cathedral kici a, biakinn akizepna Glass tepen puakkham in kithehzak zihziah hi.\nAsi mite lakah khuasungmi Civilian 12 kihel a, tuaban ah galkap Soldier zong 5 takin sihlawh uhhi. Tuabek thamlo aliam bekbekzong mi 83 bang phahi ci’n Region Military Spokesman Lieutenant Colonel Gerry Besana in genkhia hi.\nRegional police chief Graciano Mijares in apulakna ah misi pen 27 ci a, aliampen mi 77 pha hi ci’n pulak a, AFP te pulakna tawh ki lamdangpian hi.\nBomb anihna apuakkham pen biakinn apualam ah akikoih Motorcycle tungpanin apuakkham ahihi. Motorcycle ii avankoihna Utility Box sungah Bomb akikoih hi a, tuapanin apuakkham kici hi.\nMore: Indonesia biakinn sungah Suicide Bomb asukham te innkuankhat ci\nAliam agimlua ahuaisialua tepen Helicopter tawh ki puakhia in, ageinai aom Zamboanga City sung aom zato te ah zatui kibawl, Medical Treatment dingin kipuaksak hi.\nHihbangin gitloh ngongtatna pen abeisa in ahici gamtatdet ahi Abu Sayyaf kici migilo kipawlna te mah hidinghi ci’n kumpi thunei te’n genkhia uhhi. Sawltak #zomidaily\nPrevious: Zomite kimakaihna – Limlang\nNext: Nupi naupaaite zuihding thupawlkhat\nNungak melhoih khat etna in Numei ukna hang hikhinlo\nThai PM ki suamlupsawm cih Thai Police te’n genkhia ~ ZD


url: =Penang ah numei nawngkaisak Uber Driver hangin mi 8 kiman khinta :: ZOMI DAILY\nPenang ah numei nawngkaisak Uber Driver hangin mi 8 kiman khinta\nposted on 9 June 2017 at 2:52 pm Lomkholna: Malaysia, News, Sawltak, World\nMalaysia, Penang State sungah Uber Driver kisatgawpna hangin mi 4 kiman cih theStar pan kiza hi. Tua akiman te lakah Uber Driver in abawlsiat a nawngkaisak Vietnamese numeinu zong kihel cihi.\nTua Vietnam gammi numeinu pen zahmawhvai “Sexually harassed” na nawngkaisakse ahih manin hih buaina hongkipan ahihi.\nAssistant court registrar Muna Maria Azmi in tuni Friday ni in agenkhiatna ah tua numeinu leh adang akiman pasal 3 tepen avekun ni 4 sung Remand kipia cihi.\nVietnam gammi numeinu pen kum 43 aphakhin khat hi a, adang pasal akiman tepen kum 27 leh kum 32 kikal ahihi. Tua pasal tepen Uber Driver asatgawp, avuakgawp manun akiman ahihi.\nUber Driver pa’n Vietnam numeinu ii akhut letsakin akalkawm zawtsak cihi. Hih buaina apiancil in Vietnam numeinu in bangmah thu bawlsawmlo himahleh Uber Driver in Phone sungpan in samzel in, nawngkaisak ahih manin hiciang buaina apiang ahihi.\nAlawmpa agenkhiat ciangin nung Wednesday ni in alawmpa’n pasal honkhat pawlzawn in Uber Driver pen asatgawp uh ahihi.\nVideo: Uber driver was hit in Penang (Pemandu uber dipukul di Penang)\nGeorge Town OCPD Asst Comm Anuar Omar in agenkhiatna ah tua Uber Driver pa’n Vietnam numeinu pen ka bawlsiakei ci’n nial a, banghangin amah hibangin mihon in sat huangawp hiamcihzong kathei kei ci’n genkhia cihi.\nZanni Thursday ni in Vietnam numeinu ii apasal leh alawmte nih kimankhin a, Uber Driver zong zanni mahin akiman ahihi. Tuni Vietnam numeinu leh pasal 3 aki matbeh leuleu hi a, hih Uber Taxi buaina hangin akiman vekpi pen mi 8 bang hita hi.\nRelated: Nupi naupaai khat Uber Taxi tungah damiah tuak ahih manin anau tolh “Miscarriage”\nPenang Police te’n hih Uber Driver leh mihonte buaina pen bangcibang taktak hiam cihpen akansan laitak uh cih kiza hi. ZD Sawltak #zomidaily\nPrevious: Thai gamsung aom ATM panin sum agukhia Malaysian gammi 3 kiman\nNext: Koi panmun tawh i kituak pen hiam? ~ Pau Khat Suan\nZYA pan huhna sum ngahzah pulakna (06 August 2015)\nNaupang kum 1 nuaisiah singgahtui “Juice” piak hoihlo ci\nMinam limlang lai ~ Cing Van Kim


url: =Ka muhpak US Gamthu pawlkhat – 33 :: ZOMI DAILY\nKa muhpak US Gamthu pawlkhat – 33\nposted on 30 October 2015 at 8:00 am Lomkholna: Article, Awnzapau, Theihhuai\nKhangto Semsem Leng Numeite Hampha Semsem\nKa neu lai aa Mandalay ah sang ka kah lai in ka phawkkhak mahmah thu in, Zo numeite Zogam ah a hamsiat dan leh Kawlgam ah atun ciangin a hamphat dan van leh lei in kikhai hi. Kawlgam tun ciangin a papite uh galkapte manlah lua kisa in a luang kham in gal a sim banah batalion ah hong tunkik uh ciangin a zi a tate in bangmah sep ding om lo aa, a man luat mahmah uh bang lo in, amau ahih leh inn na lengah omman ngei lo uhhi. Tua ka cih ciangin thadah ci a numeite ka mawhsakna hi lo hi. Asep ding uh zong om peuhmah lo hi. Khangluite pau leh a taw tutphah in (su tutphah kici zaw lai) thamaang takin om tha paii uhhi.\nEi Zogam dan tawh kibang lo in innlak vak leh a ta ngeek ahi zongin lam pai thei nai lo a tate khat peuh ahi zongin, a nu’n tawi lo in a pate in tawi zaw uhhi. Akhangto gamah numeite leh pasalte liangko kikim ding vive a vaihawm lailai genloh, innkuan sung vai ah mun kilim piak mahmah hi. Mawtaw tuang leh tuak leh aki-mipi sak aki-Mangkang sak phadiak a pasal te’n akongkhak hon sak hi. Naupang bang mahin ngeek bawl hi. Mun khat peuhah pai in kongkhak hon ding om leh, a pasalten a kongkhak honsak tangtang uhhi. A zite in puantungsilh a silh leh a pasalte in silh sak in a suah khiat ding ciangin zong pasalte mah in suah khiat sak lai mawk uhhi.\nTua hi a, khangto semsem leng numeite a hampha semsem dan ahihi. Kuang sil kuang sawp cih khawngte pen pasalte vaiipuak hi zaw sop hi. Zomite ngeina leh zia leh tong tawh kilehbulh mahmah cih ding ahihi. A taktak mikang khempeuh in zong a zite tua bang dan a a ngeek bawl ngawingawi hi khin sam lo uhhi. A tua bang dan zong Zomi numei kiteisak nuam pawl khatte in diksa lua ahih manin akiciinh (adapt)ding aki zuih ding’ ngaklah lua khin mahmah ta leuleu uhhi.\nNidang in pasalte kithupisak kisa in mihing khempeuh tangin kammal ih zat leh MAN kizang hi. Gentehna in Man Matters Most, Chairman cih khawng kizang tangtang a, tuhun ciangin numei leh pasal a nih tuak a zat kawikawi theih dingin Chairperson cih zat ding kideihta hi. ‘Man’ akici ding munah ‘human or person’ zangta uhhi.\nTua bangin numeite dinmun domto mahmah bek domlo in, deih loh pen in innkuan sungah nupa in kitawng kina in a pasal in a zi bang vel kha zenzen leh athu liansak mahmah a, numei pen atha zawngkhal zaw (the weaker sex) ci’n a upadi in gumh mahmah hi. Tua bang ngeiingeii in ih tate zong kei ta kei tu hi ci in na vuak khak leh 911 na ko leh a papite mah hong ki-ngawh ding a hong man ding ahihi. Naupangnote bang pianpih suahtakna (human rights) tawh kisai tua bang thu vive a sangah na hilh tangtang sawnsawn uhhi.\nPrevious: Tulaai Leitung Thuthang Tuamtuam Updates October 29, 2015\nNext: Ka muhpak US Gamthu pawlkhat – 34\nLet’s Bark Again (Hangkik dihni e) ~ Hau Za Cin\nPress Statement of Zomi Relief Committee\nZAM Thupuak :: 16 Sep 18 (Chin State pan Refugee te vai)


url: =VITAMIN PAWL KHAT. Dr. Sian Za Kham - Laibu Saal\nHome > Thuluui/Articles > VITAMIN PAWL KHAT. Dr. Sian Za Kham\nVITAMIN PAWL KHAT. Dr. Sian Za Kham\nVITAMIN PAWL KHAT\nDr. Sian Za Kham\nTuhun ciang zatui zaha in tamman mah mah hi. Kawlte paunak khat ah " I neih loh sangin i theih loh poizaw " a cih bangin i theih loh man a i supna tam gige hi. Nisim a i an nek te sungah a man pha mahmah vitamin hoih nono tampi kihel hi. Hih thu theihi le'ng sum tampi bei-in zatui zaha lei kul lo ding hi. Tua vitaminte pen bang an namte pan kingah cih i theihna dingin a nuaia bangin honggelhkhia ing.\n( 1) Vitamin A\nNaupangte a khan theih nading, mit khuamuhna a hoihsak , guh le hate thakhauhsak hi. Anteh hing , mehthuk, sasin, ngapithau, thawbat le cheesete pan kingah hi.\n( 2 ) Vitamin B1 ( Aneurine )\nVoksa, mangbuh, sasin, bawngnawi, aalu, mawngphal, benang, ngasa le gatuithuk sungah om hi. Hih B1 pen naham semte le naupangte ading kisam phadiak hi. Beri beri a kici khe bawk a kipan pumpi a bawkgawp natnate pen hih vitamin kisapna hang hi pen hi.\n( 3 ) Vitamin B2 ( Reboflavine )\nSasin, bawngnawi, aktui, cheese, sakal, yeast-te pan kingah hi. Hih om kei leh kam sung meima, lei sahgawp, lei sanin na cihte piangding hi.\n( 4 ) Niacinamide ( Nicotinic Acid Amide )\nKhuak zatna tawh nasemte ading kisam phadiak hi. Hih niacine om kei leh Pellagra kici natna nam khat kingah hi. Tua bang natna a neite a sungtholh, a cithak thei banah lungsim maan pha lo ding hi. Hih bangte pen mizawng te natna ( Disease of poverty ) kici hi. Tuate annek a tampenin vaimim ai'hkeh, buhsih,meh gina lo ne uh hi. A dal nadingin sa, aktui le bawngnawi an tawh neksak ding kisam hi. Sasin, voksa, sakal, tuu/kelsa, ngasa, bawngsa, be-ik, aalu-te ah hi vitamin om hi. I gatuithuk le vitamin ahi zongin gatuithuk tawh a kihuan an dang khat peuh sungah hih vitamin om hi.\n( 5 ) Vitamin C\nHih vitamin om kei leh thazaw, liamna khatpeuh ah sisan luang baih diak, hani sisan zong uih thei a, kam sung namsia sak hi. Ha zong ling baihsak phadeuh hi. Koi pan kingah: Mehthuk, ankamlumpak, lingmin, lengmaw, tampaza, aalu le ahihng silsel antehte pan kingah hi. Naupaai numeite, nau nawi pia nupite, naupang neulaite in hih vitamin kisam phadiak hi.\n( 6 ) Vitamin D\nHih vitamin pen Calcium le phosphorous tawh nasem khawm , amau teng kigawmin guh piangsak uh hi. Hih Vitamin om kei leh rickets kici guhzaw natna kingah thei hi. Koi pan kingah: Aktui, ngagul, sardine nga, ngaipi thaute pan kingah hi.\nCiaptehhuai: Adang vitaminte tawh a kibat lohna khatah Nitaang in mihing' vun tung pan a kap khak leh tua pan vitamin D piang hi. Tua hi a, naungekte zingsang nisuak cilah phoin ni a sat pian ciang tup ding hoih hi. Khuapi sunga teeng naupang ten nisa mu lo uh ahih manin a gol ciangun a khuk tuahin guh thahatlohna namte ngah thei hi.\nCalcium pen bawngnawi sung, cheese sung, anteh thei puam a kilothak a hing sitsette sung le aktui sungah om hi. Phosphorous pen ngasa, bawngnawi, aktui, satak, buhtang le mangbuh te sa tawh kigawi lote sungah om hi. Singgah nam tuamtuam le benang sungah zong om hi.\n( 7 ) Vitamin E\nMangbuh pan a kingah athau nam khat, mawngphal sathau, be-ik, sasin le aktui sungah om hi. Hih vitamin pen numeite ta neih nadingin kisam hi. Satak leh sin hoih nadingin zong kisam hi.\n( 8 ) Vitamin K\nAnkamlum, ankamlumpaak, vok-an lingnei lote le Kale a kici ankam nam khat sung pan kingah hi. Vitamin K om kei leh sisan a luan ciang kang pak thei lo hi.\n( 9 ) Vitamin P\nHih vitamin pen sihui neuno ( Capillary ) kicite thahatsak hi. Liamna, tem tawh ki-at khak ciang sisan tampi a luankhiat ding kham hi. Singgah tuamtuam, lengmaw le anteh theipuam sungah om hi.\nInn nupiten hih a tunga thu 9 sung a om vitamin te meh ding a lei ciangin mangngilh kei ta uh hen. ( May 2010 )\nZangkong Awging, Kum 23 cin Magazine page 164, 165\nItem Reviewed: VITAMIN PAWL KHAT. Dr. Sian Za Kham Description: Rating: 5 Reviewed By: Cinpu Zomi


url: =Malaysia gamsung aom McDonald’s te’n Israel ka panpihkei uhhi ci’n nial :: ZOMI DAILY\nposted on 10 December 2017 at 11:21 pm Lomkholna: Malaysia, News, Sawltak, World\nMalaysia gamsung aom mipi pawlkhat in “McDonald’s Malaysia” te’n Israel panpih uhhi ci’n mawhsak uhhi. McDonald’s te ii company bulpi pen USA, California, San Bernardino City panin hongki pankhia hi a, US gamsung aom company bulpi te’n Israel panpih, Jerusalem pen Israel gam ii khuapi in ciaptehpih uhhi.\nTusung leitungin abuaipih leh alunglut mahmah ahi Jerusalem huhau in “McDonald’s Malaysia” te’nzong Israel panpih uhhi, Boycott ding hihang ci’n Malaysia gamsung aom mipi te’n lungphona, lungkimlohna alahsawm uh ahihi.\nHihvai tawh kisai in “Local Operator of McDonald’s Malaysia” ahi “Gerbang Alaf Restaurants Sdn Bhd” kici company te’n gencianna nei uhhi. Kopen gamvai leh biakna “Political or Religious Conflicts” khatpeuh tawh ki sawhkhakna neilo in, kihelna zong omlo hi ci’n pulakkhia uhhi.\nMcDonald’s Malaysia panin thunei ahi Gerbang Alaf Restaurants managing director Azmir Jaafar inzong hih Israel panpih hi ci’n ki ngawhna pen thumanlo hi a, ki mindaisak nopman in Defamatory hongkibawl hi ci’n genkhia hi.\nMalaysia gamsung aom McDonald’s pen “Gerbang Alaf Restaurants Sdn Bhd” kici Local Company khat ii khutnuai ah akizuak, Operate hi a, 100% locally-owned company khat ahihi. Shareholder atampenpen zong Muslim te ahihi ci’n Statement ah pulakna khahkhia uhhi.\nHihbangin thumanlo aphuangkhia Party tepen Defamatory tawh thu kibawlthei hi. Thumanlo agenkhiat akhawlkei uhleh thukhun, thukham ombang in thu kibawlsak dinghi ci’n genbeh hi.\nMalaysian gammi khat kahihna uhtawh tulaitak leitungbup aom Muslim khempeuh in Jerusalem vai lungkimlo cihpen kozong kathei uhhi. Ki pumkhatzaw in hih thubuaina hangin athuakkha te adingin thu ngetsak khawmding hihang ci’n McDonald’s Malaysia thuneipa’n genkhia hi.\nMore: McDonald’s te’n Malaysia gamsung ah Outlets 200 honbehding\nAbeisa Wednesday (Dec 6) ni in US President Donald Trump in Jerusalem City pen Israel gam ii Capital khuapi in ka theihpih uhhi ci’n apulakna hangin, Malaysia gamsung aom McDonald’s nangawn in abuailawh ahihi. Sawltak #zomidaily\nPrevious: China ah sangnaupang kum 13 aphapan khatin anu thatlum, alu tankhia\nNext: Lebanon aom US Embassy maiah Jerusalem vai hangin lungphona kinei


url: =1. KA PIAN NA LEH KA INNKUAN SUNG THU – Rev. Thang Za Kap Tangthu\n1. Ka pianna le ka innkuan sung thu\nKa pen January 2, 1954 kum in Lophei khua ah ka suak hi. Ka Pa pen Mang Khai hi a, Lophei UK PI ( Lophei Chief ) Pu Khup Lian tapa a hihi. Ka puu Khup Lian in Suangdaw khua, Tuivial khua, Tuisau khua, a na-sat hi. Hih anuai a maan pen ka Pu Khup Lian maan a hihi.\nKa Nu pen Vung Pau hi a Thuk Lai UK PI ( Thuk Lai Chief ) Pu Lam Khaw Mang naunu a hihi. Hih a nuai a, maan pen Thuklai UK PI, ka Pu Lam Khaw Mang leh ka nu maan a hihi.\nPu Lam Khaw Mang\nNu Vung Pau\nKa papen a ma khanlai in sum bawl mihau khat a hihi. Sizang gam ah Mawtaw pi ( Truck Car ) a nei masa penpen a hihi. Lophei ah inn golpi, laam 9 laam 6 khat lam in, innkaa Dolcial tuangdung tawh hi ziikziah in a-om zo mikhat a hihi. Ka inn uh, a tung sikkang 28gate te zangh in suangtum tawh i denhang thawm zolo hi. Kawmpen Kalaymyo pan singhoih pen te lei in ka Mawtaw uh tawh pua-in tua tawh a lamh a hihi. Tuni dongin leikha in petlet zo nailo hi.( 1958-2019 ) Hih a nuai a Photo pen ka Pa lamh Lophei khua ah ka inn uh a hihi.\nKalaymyo ah zong ka Pa in innmun za-pi khat honglei-in innkhat zong kanei uh hi. A mah hongsih khit ciang, kazuak uh hi. Ka pa pen zuu naknek lua a hihman in kum 52 a phak, 1962 kum ciang hong sihsan hi. Ka nu in pilna nasin kha ngeilo ahihman in ka pa hong nusiat khit ciang lokhawh tawh a tate teng hong vaak hi.ka Nu pen September 1, 1982 kum in sikhang natna tawh hong si hi. A sih in kum 72 a pha hi. A nuai a pen ka Nu i haan Lophei khua a hihi.\nUnau 7 ka pha uh hi. 1. Hau Za Dim ( Zato Syamah, 2004 kum in si )\n2.Hau Za Pum ( kum 15 kiim in si, 1960 kum ) 3.Lian Khan Cin ( 1971 kum in galkap sungah si ) 4.Thawng Vai Nang ( Chief engineer, Inland Water Transportation, 2007 kum in si )\n5. Cing Khan Huai ( Zato Syamah , 2006 kum in si )\n6.Ngiak Khaw Man ( Puai Zung pi, Tahan ) 7.Rev.Thang Za Kap ( Pasian nasem ) Hih a nuai a maan pen ka Uu Hau Za Dim Kalaymyo ah ka vui na uh a hihi.\nKeipen Thuklai ah Tansawm ciang ka-kah hi. Pasian nasemding cih pen ka lungsim sung ah, a ngaisut in ka ngaisun ngeikei hi. 1975 kum in Rev.Hau Lian Kham in Thuklai, Lophei, Khuasak ah gupna thu hong tangko hi. Lasa siam honkhat zong hong tonpih hi. A lasa te lah siam cihtak in siam uh a thugen Pa lah siam cihtak in siam ahihman in Thuklai, Khuasak, Lophei, Buanman, Pumva pan thungai ding lasak ngaiding in nitak sial in kipai ziahziah mai hi. A nuai a maan pen Rev.Dr.Hau Lian Kham maan a hihi.\nRev.Dr. Hau Lian Kham\nTuaHunlai in Rev.Hau Lian Kham thugen bulpi pen,\n1. Mawhna thu\n2. Thukham zuih-na tawh vangam a kitun thei lo na thu\n3. Gupna a kitaan kik thei lo na thu\n4. Gupkhiatna in Pasian Letsong a hih na thu\n5. Khazih sungah a om mi-in mithak nuntak na tawh nuntak\na kul na thu\ncih te bulphuh in genteh na, a tuamtuam tawh hong gen in mi tampitak in a thugen hisa uh-a, sangthei uh hi. Sizang sung ah Tuiphum Pastor tengin a thugen lah ngai-lo uh. Tuaban-ah dopi in do.uh hi. Rev.Hau Lian Kham thugen a ngai te Pawlpi sungpan nalengin ki hawlkhia mawk hi. TuaHunlai in Sizang Tuiphum Pastor te in a santheih lo uh Rev.Hau Lian Kham hunzat na,\n1. Vangam tun nang, ei gamtathoih na ki zangthei lo hi cih thu\n2. Thukham zuihna tawh vangam kitung zo lo hi cih thu\n( Rom 3:20, James 2:10-11, Gal 3:10-11 )\n3. Gupna kitaankik thei nonlo hi cih thu\n( 1Cor 5:1-5, Hebia 12:6-9 )\n4. Gupkhiatna in Pasian Letsong hi ci thu\n( Eph 2:8-9 )\n5. I sih maa in gupngah kitel kul hi cih thu\n6. Tuaban ah hon thunget pen sih zakdah uh hi.\n7. Khut-lap thunget, khupdin thunget cih tezong\nsih zakdah uh hi.\n8. Thunget man nai-lopi in, AMEN, AMEN cih zong\nTuaHunlai in Lophei Tuiphum Pawlpi ah Pastor pen Rev.Ngin Khai a hihi. Khuasak Tuiphum Pawlpi ah Pastor pen Rev.Mang Khaw Pau a hihi. Thuklai Tuiphum Pawlpi ah Pastor pen Rev.Ngiak Za Dim a hihi. Pumva Tuiphum Pawlpi ah Pastor pen Rev.Son Cin Pau a hihi. Voklak Tuiphum Pawlpi ah Pastor pen Rev.Tun Khaw Lian a hihi. Buanman Tuiphum Pawlpi ah Pastor pen Syamah Thian Cin Vung a hihi. Dolluang Tuiphum Pawlpi ah Pastor pen Rev.Thang Za Pau a hihi.\nRev.Hau Lian Kham thugen angai teng leh angai loteng, Upzia kituak thei vetvet nonlo ahihman in Ko Lophei Piangthak te pen November 24, 1976 kum in Tuiphum Pawlpi pan in ka pusuak uh a, ki zoppih nei-lo in tawlkhat ka omphot uh hi.\nKeipen Tuiphum sungah ka omlai in khangno makai, Choir leader kum 2 kum 3 sung kasem a, ka lawhcing pha mahmah hi. Piangthak teng Tuiphum Pawlpi pan ka paikhiat uh ciang Lophei ka khuapih te-in Pastor nongsem ding hong ci uh hi. A semding dang om-lo ahihman in ka sangkha hi.\nTuaHun in keipen Lai Siangtho sanglah kah nailo,Pastor experience lah nei peuhmah lo, ka kum zonglah kum 22 phapan ka hi man-in Kei-i ngaisut kicin lo-na zong tampi om incin ka Pawlpi uh hong kitam mawk hi.\nLophei khua ah AG Pastor kum 3 kiim kasepkhit ciang Evangel Bible College, YANGON ah Lai Siangtho sangkah dingin ka pai hi. August 2, 1979 kum in ka kipan a, 1984 kum in ka man hi. B.A (Theology) degree kangah hi.\nKa Lai Siangtho sangkah ka man ciang, Kawlgam sungah Buddhist biakna a khauhpai pen na mun Monywa ah kum khat sung Mission na ka sem hi. Tua hun sungin Buddhist te in Zeisu gumpa leh Topa in a saan theih nading in Kawl-lai tawh Laibu khat kagelh hi. Ka Laibu min pen NA SIH CIANG KOI AH NA PAI DIAM cih a hihi. Tua ka Laibu kagelh pen 1985 kum hi ven Galkap kumpi hong kah ciang 1993 November kha sungin kei leh ka Laibu, a hawmkhia Sya Zel Sian Kham pen matding in Tedim Court pan thu hong suaksak uh hi.\nPolice te leh Kawlgam galkap THU KAN ( Military Intelligent ) te in matding in Kawlgam bup ah hong leizon ta uh hi. Tuaciang India ah galtai in kum 8 sung ka om hi. Tua hun sungin ASIA EVANGELICAL COLLEGE & SEMINARY, Bangalore, India ah UNHCR te-i, honghuh na tawh Master of Divinity ( M.Div ) course kakah a, February 16, 1996 kum in M.Div degree ka ngah hi.\nGraducation Group Photo\nBurmese Students in India\nFebruary 19, 2011 kum ciangin pahtawi na DOCTOR OF DIVINITY\n( D D ) Certificate hong ki pia hi. A hangpen biakna hangin zileh tate tawh kum tampi kikhen in INDIA gamah ka om na hang a hihi.\nDoctor of Christian Ministries\nJehovah Jere AG Church, Tamu ah 1986 kum pan in 1992 kum dong Assistant Pastor sem in ka om hi. Tua hun sungin Tamu gam sung mun tampi ah gupkhiat na Tintan kapia a, Crusade ka bawl kawikawi hi. Tuaban ah Homalin, KhanKyi dongin gupkhiat na thu tangko in Crusade ka bawl hi. Mi tampi takin gupngah hong kitel in, Te Ci hong pang uh hi. DA MIAH Bo khat zong gupngah hong kitel in hong Piangthak hi. Te Ci hongpang hi. Hih anuai a maan pen 1987 kum in Jehovah Jere AG church ah department tuamtuam teng tawh ka maan a hihi.\nBiakna hangin galtai in India ah kum 8 sung ka om khit ciang, Kawlgam ah December 2001 kum in ka ciah kik hi. Kawlgam ka tun khit ciang ka lawm Rev.Go Za Nang in a mah tawh khut kilen in Kha mangthangh mankhawm dingin hong zawn a, kei zong lungdam takin ka sang hi. Agape AG Church in ka innkuan om nading inn hong saap sak in khasum hoih mahmah hong pia hi.\nKei pen Kawlgam bup ah gupkhiat na Tintan hong pia sak hi. Tua ahihman in Kalaymyo Agape AG khutnuai ah kum 8 valdeuh Pasian naa kasep hun sungin Kawlgam bup phial ah gupkhiat na Tintan pia in kapai kawikawi a, mi tampi in gupngah hong ki tel uh hi. TuaHunsung in zong mi tampi tak tui kaphum hi.\nPhoto water baptism\nGupkhiat na Tintan piading in ka pai na khempeuh, ka lamsap ding Agape AG pawlpi in hong sih lai hi. Tuahunsung in ka tanu Uu pen Lamhno in zong Kalay University pan B.Sc ( Chemistry) tawh hong zo in a nauteng in zong Tan sawm ciang hongtung man uh a Kawl pau hongsiam kiim uh hi.\n2019 kum ciang Malaysia ah ka pai a, Malaysia ah zong ZOMI SENTOSA PAWLPI ah Senior Pastor kasem hi. Pasian hong ompih na tawh lawhcin na zong ka ngah hi. Malaysia mun tampi ah gupkhiat na Tintan ka pia kawikawi hi. Mo letthat na tuiphum na te zong ka neih kawikawi hi. Ka Laibu VAN GAM TUN NANG KAL 4 zong bu 1000 ( bu tulkhat ) ka bawl kik a mi tampi in gupna Laigil thumaan thutak hong muh lawh uh hi. Ka Laibu leitung mun tuamtuam ah ka hawm khia hi.\nZomi Church Malaysia\nSia Mungpi te Mopoi\nKeipen April 22, 1981 kum in Pa Tuang Za Cin, ( Lophei ) leh Nu Niang Khaw Hau ( Lophei ) te-i tanu Dim Khan Cing tawh nupa pumkhat suahna Siangtho kiteen na Lophei AG biakinn ah ka nei uh a, Rev.Dr.Hau Lian Kham in hong Letthat hi.\nPasian in ko nupa sungpan in ta numei 4 leh ta pasal khat hong pia hi. 1.Pau Khan Lamh Cing. 2.Khai Cin Dal. 3.Hau Thian Neam. 4.Cin Cingh Huai. 5.Hau Lian Cing a hi uh hi.\n1. Pau Khan Lamh Cing pen Kalay University pan B.Sc hong zo in Khai Kam Myo ah kumpi sang Syamah hong sem hi. Lophei khua Pa Kam Za Nang leh Nu Dim Za Lian tapa neupen Mang Hen Nang tawh August 1, 2008 kum-in hong kiteeng uh hi. Kalaymyo ah Bawng golpi khat tawh nasia tak-in Pi-na hongbawl uh-a, Lophei khua-ah ki Letthat na nei-uh hi. Tuni dong tapa 2 leh tanumei khat hong nei uh hi. Tu in TA HAN ah teeng uh hi. A ta upen a min Nang Khawm Mang ci uh a, a Puu, Pu Kam Za Nang atap a hihi. A nih na Kap Thian Thang ci in keiman a min kaphuak a hihii. A thum na Lian Thian Cing ci uh a, a Pi tegeel min leh Pasian min a gawm khop uh a hihi.\nMang Hen family photo\n2.Tuakhitteh Khai Cin Dal pen Sezang khuami Pa Khai Cin Pau leh Nu Cing Za Dim ( Voklaak khuami ) tanu neupen Cingh Khan Ciang ( B.A, History ) tawh November 2008 kum mah in Malaysia ah hong kiteeng uh a, tapa Khatbek tuni ciang hong neih uh hi. Keimah hongtap in Kap Thian Sang ci-in amin ka-phuak hi. Ka Mo-nu Cingh Khan Ciang pen March 3, 2014 kum in Ks.1,500.000 bei-in Kalaymyo aNu aPa inn-ah, pi-na nasia tak-in kabawl uh hi.\nPhoto ( Invitation card ) and photos\n3.Tuakhiat teh Hau Thian Neam pen Lophei khuami Pa Hang Cin Lian leh Nu Dim Khaw Hau tapa neupen Tual Nang tawh February 2008 kum mah in Malaysia ah hong kiteeng uh-a, tuni dong tanumei 3 hong nei uh hi. A tanu lianpen a min Hau Nuam Vung hi a Lophei ah a Pi a tap a hihi. A lai a pen Ka Zi tap in ka Zi-in Cing San Nuam ci-in amin phuak hi. Tulaitak aneupen nu min pen Lian Huai Cing hi-a, Lophei ah a puu a tap a hihi. USA ah ka maak-Pa in (. June 2017 ) kum-in Pi-na nasia tak-in hongbawl hi. Bawng $1,100 mankhat hong go hi.\nPhoto ( Tualno family ) and Cow\n4.Tuakhitteh Cin Cingh Huai pen a suah khit kha 2 leh ni 13 teh Tamu khua ah hong si hi. A sih Ni pen December 25,1989 kum hi a, Tamu khua Jehovah Jere AG Church ah Pastor kasep laitak ahihi.\nPhoto ( Tamu thaan )\n5.Tuakhitteh ka tanu neupen uh, Hau Lian Cing pen Lophei khuami Pa Nang Khan Dal leh Nu Thian Za Niang Vung tapa Upen Cin Za Hau tawh October 7, 2011 kum in Malaysia ah hong kiteeng uh-a, tuni dong tapa khat hongnei uh hi. A minpen Dal Thian Mung hi a, Akluai ah a Puu taap hi ). America pan Kawlgam ah kaciah sung, October 25, 2018 Ni in Lophei khua ah Pi-na Bawlsial golpi khat tawh nasia tak-in hong nei uh hi. Lophei, Khuasak, Thuklai, buanman, Pumva pan meltheih teng kasam a, Ankuang uum na nuamtak in kanei uh hi. Ka inn uh ah mi a om, om non lo a hih manin ka Pa Tun Za Pum inn pan ka tanu thaak na ka bawl uh hi.\nPhoto ( Haumek)\nKA TA TE TAWH AMERICA AH A TUAM CIAT IN TUNG\nKa tanu Hau Thian Neam leh ka maakpa Tual Nang pen Malaysia pan America ah July 7, 2009 Kum in pai uh-a, Pasian hehpih na tawh July 8, 2009 Kum in Rockford City,USA ah vatung uh hi. Rockford pan komau om-na, Bowling Green City, Kentucky state ah July 22, 2016 kum in hong kituah kik uh hi.\nTualno, Neampi Photo, Rockford photo\nKa tapa Khai Cin Dal te nupa pen Pasian hehpih natawh Malaysia pan May 17, 2010 kum in America ah va-pai thei uh- a, May 18, 2010 kum in Kansas City ah Pasian hehpih natawh natung uh hi. KANSAS City ah kum 4 sung VOKSA sai ah nasem hi. Kansas City pan Bowling Green City ah July 1, 2014 kum in ko-mau om na Bowling Green City ah hong kituah uh hi.\nDalseen leh Ciangseen departure photo\nand Bowling Green arrival photo\nKeipen Kawlgam pan Singapore tawn-in Malaysia ah kapai hi. Singapore katawt thei nading in Syamah Thian Cin Vung in hong vaihawm pih a, calling letter pen a tanu Lun in hong khak hi. Singapore Airport ah zong hongdawn in a inn-ah Kal 2 sung kataam a, Annek tuidawn akipan lovegift te hongpia in Malaysia pai-nading, train ticket dongin hong leisak hi. July 25, 2009 Kum in Malaysia ah Topa hongkep na tawh cidam tak-in katung a, ka tanu Neampi te kiangah zin katung hi. Amau America a pai uh ciang KAM PAR City ah ka tapa te nupa nasep na ah kal 1 sung ka va-om hi.\nTuakhit ciang Sya Richard Lian ( Khuasak khuami ) hong vaihawmpih na tawh Pastor Henry School ah Kawlgam sang naupang te gupna thu a genpih ding teacher nasep kangah hi. A mun pen SENTOSA a hihi. Tua mun ah om na ( room ), Annek tuidawn a vek-in a free a hihi. Tawlkhat kasep khit ciang Sweden ah a om, Rev.Vai Pum tapa Thawngpui in RM 1000 hong huh a ( loh kik lo ding ) VANGAM PAI NANG KAL 4 cih ka Laibu Malaysia ah Bu 1,000 ka bawl kik hi. Tua tawh naa kasem hi. Pasian in ka Laibu thupha hongpiak sak in ka Laibu kakhawng pha mahmah hi.\nTuakhitciang Ka Zi leh ka tanu HauMek Malaysia ah kasam a, a mau Yangon pan Malaysia ah Vanleng tawh Direct in hong leng uh hi. July 10,2010 Ni-in Malaysia ah Pasian kep natawh cidam tak in hongtung thei uh hi. Keipen Malaysia ah kum 3 leh lang ka-om a, ka Zi pen kum 2 leh lang a om hi. Topa lam honghon sak-na tawh UNHCR te tungton in December 4, 2012 kum-in Malaysia pan ka nupa in America ah kapai khawm thei uh a, December 5,2012 kum-in Kansas City, USA ka tapa te om na ah ka tung uh hi. Hih a nuai a photo te pen Malaysia pan ka paikhiat Ni uh leh USA ka tun Ni uh a hihi.\nPhoto ( departure and arrival )\nKeipen America gam-mi, suah na Citizenship, February 21, 2018 kum in ka ngah hi. Ka ngah Ni in Ka Zi, Ka tapa Dalseen te innkuan leh ka tanu Neampi te innkuan, Pu Mun Khai. In, Louville City ah hong zui uh hi.\nOn Citizenship Day Photos\nKa tanu HauMek pen Malaysia ah pasal hongneih ahih man-in Malaysia ah a pasal tawh hong omsuak uh-a, America ah ko tawh hong tonkhawm thei nonlo hi.\nHaumek + Cinpui photo.\nKeipen America katunkhit ten Dunellly College ah kha 4 sung English grammar kasin hi. America kumpi in Sum bei khempeuh hongsih hi.\nPhoto Dunelly college\nKansas ah Kha 6 ka om khitciang, Rev.Do Pi in Florida pan-in hong hopih a, Florida state ah a om, Kawlgam AG kum 10 cin poi-ah Speaker dingin nongpai theidiam hong ci hi. Keizong hongpai theimah ning kacipah hi. Tualeh amau Pawlpi-in Airtickets hong leisak uh a keizong ka paipah hi. Florida state ah Kawlgam AG kum 10 cinpoi kaman khit ciang Nashville city ah AG te makaih na tawh Gupkhiat na Tentan piakding in hongsam uh-a, kapai suak pah hi.\nTuapan in Bowling Green City ah kapaisuak a, Rev.Khaitom te inn-ah zin katung hi. Myanmar AG Church ah Hun zong kazangh hi. Bowling Green City pen teensuak nading in hoih kasa mahmah hi.\n1. Apartment sap tawm-in, inn leinuam tading in,\na inn te uh na kiman thei mahmah hi.\n2. Nasep nading Company tam pha mahmah a, Nai-tha hoih\n3. Khua Hun hoih hi.\n4. Ta 2 leh 3 aneih te kumpi in University sanginn pi gei-ah innlamh\nsak in Khakhat in $450 tawh sapsak uh a, kum 25 acinciang pia\nsuak uh hi.\n5. University minthang mahmah khat na om-a, tuu-te ta-te sangkah\nnading buai om nonlo hi.\n6. Mang Lai, MangPau sin nuam tading in ESL, a free in kah theih\nnading mun 3 mun 4 ah na om hi.\n7. Tuaban-ah kum 65 a cingsa Pitek Putek te ading Senior house zong na om a, Single ta dingin khaKhat in innsap, meisap a vek-in $211 bek a na la hi. Kawlgam ah Hotel pi tetawh a kilamdan na omlo hi.\nHih atung ateng kamuh takteh Bowling Green City ah kituah ding ka khentat ta hi. Hih ka khualzin hun sungteng in Ka Zi in ka tanu Neampi te-i om-na Rockford City pan hongngak hi. Tua-ahihman in Kansas City ah ciahsuak lo-in Ka Zi zawn-in Rockford City ah kabaang hi. Ka Zi tawh ka kimuh ciang Bowling Green City ah ka kituah nop-na thuteng kagen hi. Tualeh aman, nang cih banghbangh hi hen. Kituah ding nacih leh kituah ni hongci pah hi. Tua pan Kansas City ah kaciah suak uh hi.\nKansas City katun uh ciang ka tapa Dalseen kiang-ah Bowling Green City ah kituah sawm ung cih thu kagen hi. Tualeh ka tapa Dalseen in Pa aw keipen Kansas City ah ka nasep hoih mahmah a, Nai-tha zong tam ahihman in KANSAS City ah ko innkuan nana omsuak nung hong ci hi. Tua leh a mau innkuan kansas City ah a mau utna tawh kizui-in omsuak uh hi. Ko nupa pen August 23, 2013 kum-in Kansas City pan Bowling Green City ah Bus zui-in ka kituah ta uh hi.\nPhoto ( Bus )\nBowling Green katun uh-ciang-in Pa Khai ( Pa Thang Pian Khai ) leh Nu Dim te nupa inn-ah zin katung uh hi. A mau pen Aizawl ah Pastor kaseplai in ka pawlpi mi te uh hi a, hong it mahmah uh hi. Amau inn-ah kal 2 sung kabel uh hi. Annek tuidawn a free, innsap a free ban-ah ka kisap na khempeuh uh, a Mawtaw uh tawh hong vanpih koikoi uh hi. A mau tungah ka nuam mahmah uh hi.\nA maukiang ah kal 2 ka-omkhit uhciang ko zong inn kasap pah uh a, tua inn ah kum 3 leh kumlang ka-om uh hi. Ka om na inn uh pen, 104 Woodmont Ave, Apt B-8, Bowling Green, KY 42101 a hihi.\nPhoto Woodmont Apartment\nBowling Green City ah ka nupa un, Apartment 2bedrooms, a gol mahmah khat $525.00 tawh kasaap uh hi. Ka Zi in nasep hongseu in Pasian hehpih na tawh Aksa sai ( Perdue Company ) ah nasep hongngah pah hi. Kal-khat in $400 bang hongngah a, nuamtak in ka nungta thei uh hi. Kei zong gupna thu Tintan piading in mun tuamtuam pan hong kisam in ka pai kawikawi hi. Thupha tampi ka sang hi.\nTua bangin Bowling Green City ah ka-om laitak un ka tapa Dalseen in NulehPa aw Kansas City ah hongciah kik un. Kansas City ah inn lei-nang , Kumpi in $15.000 hongpia khawng ding hi hongci hi. Ken Dalseen kiangah, Dalseen aw hong kileh kik nonkei nung Bowling Green City pen teensuak nading in hoih kasa mahmah uh a, zong nuam kasa mahmah uh hi ka ci hi.\nTua leh Dalseen in kaNu le kaPa Bowling Green City ah Banghang in hih-zah a, nuam ka-sa uh ci mawk uh a hi hiam va en dih-ni ci in MAY 2014 kum in a innkuan in Bowling Green City ah honghawh uh hi. Bowling Green khuasung teng en koikoi uh-a, nasep na-mun Company teng va en koikoi uh hi. A man zong nopcii sa in teen nading hoih mah ei. Ko zong hong kituah nung-ei. Ahizong in Kansas City, Zomi American Pawlpi ah sumkem pi, kahih man-in kum beidong in hong om suakphot-lai nung hong ci hi. Tua-leh hihen ci-in a mau Kansas City ah ciahkik uh hi.\nTua leh Dalseen honggen kikna ah Kansas City ah ka nasep na Mun ah akuan kawmkawm in ka lungsim sungah banghang in hiteng ah kuankuan lai mawk ka hi hiam? Keipen Bowling Green City ah kaNu leh kaPa te kiang ah kituah ding a, a khentat khin hi-lo ka hi hiam cih bekbek ka lungsim sung-ah hong ki lolo hong ci hi. Tua leh kumbei ngak nonlo in July 1, 2014 kum in a innkuan un Bowling Green City ah hong kituah ta uh hi.\nPhoto ( Arrieval Bowling Green )\nTuabangdan teng tawh ka innkuan un Bowling Green City ah innkuan khat-in ka omkhawm kikthei uh hi. Komau innsap na Apartment ah kum 3 kiim inn kasap khawm uh hi.\nTua khit-ciang Pasian hehpih na lianpi tawh Bowling Green City ah inn hoih mahmah, huang hoih mahmah location hoih mahmah, Bowling Green khua lai khat ah, Inn Laam 8, Laam 7 khat $160,000 tawh kalei uh a, May 1, 2017 kum-in ka innuan un tua inn-ah ka kituah uh hi. Topa in innsung vanzat, kadeih khempeuh uh hong lei sak zo in ka phaitaam lam ah zong Studio room khat ka leibeh lai uh hi.\nKa tanu Haumek te innkuan zong Pasian hehpih na tawh UNHCR te tungton in June 12, 2019 kum in a innkuan ( mi 3 ) un cidam takin Bowling Green City , USA ah hong tung uh hi.\nLAW KI BIAK NA PAN TUIPHUM PAWLPI AH\nKA LUT THEI NA UH\nKaPu kaPa te-a kipan keidong in Lawki ( dawibiak na ) sungah ka om uh hi. Tua bangin ka om laitak un ka Uu Hau Za Pum pen 1960 kum ciang a cil bawkgawp in a siding dinmun ah hong tung ta ci uh hi. Tua ciangin ka Uu Hau Za Pum in nu aw pa aw keipen a siding hi ta ing. No i dawigam katun ding utlo hi ing. Tapidaw Pawlpi ah hong lutpih un ci in kap ngaungau hi ci uh hi. Tuaciang in ka nu leh ka pa in i tapa lungnop na dingin Tapidaw Pawlpi ah lutpih pongpong phot ni ka kici uh a ka lutpih maimai uh hong ci hi. Ka nu le ka pa ngaisut na ah ka Uu Hau Za Pum a sihkhit ciang Lawki ah kilehkik ding cih ka lungsim uh ah kakoi uh hong ci hi.\nTualeh ka Uu Hau Za Pum a sih maa in mang ( dream ) khat man hi ci uh. Tua a mangsung ah mikhat in HEI khat hong pia ci hi. Tua a hihman in ka sihciang Lawki ah hong HEI kik nuteh ci in a kap ci hi. Tuaciang ka nu le ka pa in Lawki ah hong HEI kik peuhmah keinung ka ci uh a, tua tawh Tuiphum pawlpi ah a omsuak ka hi uh hong ci hi.


url: =2014-01-26 ~ TBC-Y\nPASIAN IN ZA\nPosted on Saturday, February 01, 2014by Siam Kim\nHannah in a lungsim pan in thu ngen hi... a aw kiza lo hi.––1 Samuel 1:13\nKa tanu tawh naupang laibu pawl khat ka sim khit uh ciangin khangham laibu tawmvei sim ding leh tua laibute sunga akigen thute et ding ka gen hi. Laibu phenin a ginglo-in ka sim hi. Tawmvei khit ciangin ka tanu in, “Nu aw, lai sim kei teh” hong ci hi. Gingkhia lo a hih manin laisimlo in ka tanu in hong ngaihsun hi.\nLaisim bangin thungetna zong a ginglo in ki ngen thei hi. Ta a deih mahmah Hannah in biakinnah pai-in, “A lungtang tawh gingloin thu a ngen hi.” Amuk phunphun ahih hang in a aw kiza lo hi (1Sam 1:13). Siampi Eli in mu a, tua numei a tel khial hi. Amah in, “Keimah in Pasian’mai-ah ka lungtang ka suah khia hi”(tg.15). Pasian in Hannah’ lungsim thungetna za in ta pasal khat a pia hi (tg.20).\nPasian in i lungsim leh i ngaihsut nate hong thei ahih manin i thungette midangte in za kei mah tase leh Pasian in za hi. Eite khamuanna tawh thu hong ngensak a Amah in hong za in hong dawng hi (Matt 6:8,32). Tua ahih manin kuamah in za kei mah ta leh eite in Pasian kiangah thu i ngen thei hi. Panpihna i ngen thei hi. Hong piak thuphate hangin lungdam i ko thei hi.– Jennifer Benson Schuldt\nThunget hunnuam, thunget hun nuam\nLungkhamna pan hong sam khia-a,\nKa deih ka sapna a tuamtuam\nKa gen theih hun ka Pa mai-ah. – Walford\nPasian kiangah i kiko ciangin Amah in i lungtang sungah daihna hong pia hi.\nVAN LEITE’ KISIKNA\nPosted on Friday, January 31, 2014by Siam Kim\nHotkhiatna puan kei hong silhsak in, thumanna puanpi tawh kei hong tuamkhin hi.\nNa van leisa khatpeuh deidlo-in na kisik ngei hiam? Ken ka tuak ngei hi. Na ka leima-in a thak khat ngah ding cih ngaihsunin ka lawplua khazel hi. A kisam mah a hiam aw? Ka sum phengzat kha ka hiam aw, ci-in ka leikhit phetin ka kisik bang omngei hi.\nPiancilna 3 sungah tua bang a masa pen kisikna i muthei hi. Satan gulpi le a vanzuak ngian tawh, Eve in Pasian’ kammal a muanmawhna dingin na ze-et hi (tg.1). Pasian hihna a muanmawh theihna ding hanciam to lai hi (tg.4-5). Na mit kihongin Pasian na bang ding ci sawnsawn hi (tg.5).\nEve in ne-in Adam in a nek khit phetin leitung ah mawhna hong lut hi. Adam leh Eve pen gulpi cih bangin a mit uh a kihon tei hangin Pasian bangzo lo mawk uh hi. A leikhit phetin kisik kik hi. Tua manin a masa penpenin a buk loh phamawh hi (tg.7-8).\nMawhna in a zom nei hi. Pasian hoihpenna tawh hong kigamla sak den hi. Ahi hangin Adam le Eve pen Pasian in hehpih in savum puan na silhsak veve hi (tg.21). Singlamteh tungah Jesuh hong sih ding etkkholhna zong a hihi. Asi hong luanga, ama thumanna puan hong silhsak hi. Kisikna om ngei nawnlo hi. – Poh Fang Chia\nSunglam lungsim zepna dingin,\nDikna, thuman, hehpihna, leh theihna,\nKa lungtang ah ka tensak ding a,\nTuate puan bangin kasil ding ta.\nPasian thumanna a pholak, simlamteh in mihingte thumanna ding hong hilh hi.\nTOPA’ MIT-AH MANPHA\nPosted on Thursday, January 30, 2014by Siam Kim\nAma’ mi siangthote’ sihna pen Topa’ mit-ah manpha hi. ___Late 116:15\nKa lawm khat hong sih ciangin khualzinna om ka lawm khat in, “Ama misiangthote sihna pen Topa’ mit ah manpha hi (Late 116:15),” cih tawh pilvang takin hong hehnem hi. Hong nusia ka lawm uh pen Jesuh Khris umin a nuntakna uk sak a hih manin Pasian kiangah a ciat ahi hi. A innkuan pihte’n zong hih mah ci uh hi. Ahi zongin ke’n, a dahna lamuh ka bullet lua kha hi.\nLate ka sim ciangin ka lawm’ sihna pen Pasian in koici muh cih ka thei hi. “Manpha” ci hi. Misiangthote sihna in ei dahna sangin a lianzaw thukhat hong lak hi.\n“Mi siangthote (I itte) sihna pen Pasian muhna ah manpha (thupi) hi. Lai Siangtho a dangkhat ah “Amah a itte Pasian in manphasa mahmah a, mawk sihsak lo hi,” ci hi. Pasian in sihna pen zangkhai ngaihsut lo hi. Thu-um mite sihna pen supna hong suahlo in hamphatna hong suaksak zaw tua Pasian’ hehpihna le a thahatna pen lamdang mahmah hi.\nTu ni-in dal limlang et bangbekin i mu hi. Nikhat ni ciangin a khuavak sungah kitel taktakin i mu ding hi. – David McCasland\nKa hu tawpna ka san ciangin,\nTua dalna puan phelnih suak in,\nSihna mah tawh Sihna pan ka suakta ding a,\nNuntak tawntung na ka ngah ding ta.-Montgomery\nSihna guampi ah upna lei kidawh hi.\nPosted on Wednesday, January 29, 2014by Siam Kim\nMidangte in Khris a phat theihna un ka lungsim le ka pumpi tawh keima tavuan ka lelh het lohna ding pen ka deih bulpi ahi hi.\nNang kiangah a koici mite hong pai diak hiam?” ci-in Counselor khat ka dot leh, “Buaina a pianna a hang khat pen Lametna ngahlohna hi. A hun lap kei leh hehna gitlohna suakto thei hi,” cih tawh hong dawng saisai hi.\nEi hong deih, hong sangthei mite tawh kikholh ding pen kilamen kha zelzel hi. Ahi zongin tua tawh a kilehbulhta-in hong piangzel hi.\nThongkia-in, Rome khuami a mah a deihlo thu-um mite in lungsim a nawngkai sak hangin (Filippi 1:15-16), Paul pen lungnuam mahmah lel hi. Pasian in mission field thak a pia danin ngaihsun hi. Thong kongcingte tungah Pasian thu gen a, Caesar inndong lungdamna thu tun hi. Amah a haza te in ngimna hoihlo tawh thu a hilh hangin Khris thu a hilh mah hiveve a, Paul a lungdam zaw lai hi (tg.18).\nPaul in a dangdangte sangin ama tungtawnin Khris min a than dingpen a lamet lianpi ahi hi (tg.20). Lungkia hetlo hi.\nI lametna pen mite in Khris a muhna ding a hih nak leh hong tangtung in hong khangto ding hi. Khris min thang ding hi. – Joe Stowell\nKei ading bek lamen in na min thanna ding ka sepkhak loh, hong maisak in Topa,\nTuni in kei hangin na itna, na hehpihna, leh na thumanna mite’n hong phatta hen.\nKoikoi ah na om a, kua tawh na om zongin Khris min thansak ding bek lametin nei in.\nGEELNA SANG HOIHZAW\nPosted on Tuesday, January 28, 2014by Siam Kim\nGEELNA SANG’ HOIHZAW\nI Topa Jesuh Khris hangin thu khempeuh ah Pasian’ tungah lungdamna na ko ta un.__Efesa 5:20\nVai kipelhna cih pen gelkholh hetloh in hong om theizel hi. I nuntakna pen a nuamlo, a lemlo vive tawh kidim a, i gel bang theingei lo hi. Dammawhna, kilemlohna, l khuasung lampi kigakna, mangngilhtheihna, gelbatlohna, gitlohna, thadahna, lungtomna. Ah!! Tampi tampi.\nI muh theihloh pen tua vailemlo te ii hua lamgal a hihi. I tha dahin i gelna kipelh ci-in khiatna neilo in i ngaihsun hi. Ahi zongin tua pen Pasian in eite muhtheih loh lauhuaina panin hong kepna zong na hithei hi. Tua banah Pasian hehpihna leh mawhmaisakna i lahkhiat theihna zong hi thei hi. I gelna sangin a hoihzaw hong pianna zong hithei lai hi. Vaitampi te tungah i lungsim puakzia ding hong hilhna zong hithei veve hi. Bangbang a hi zongin eite Khris tawh kisun semsem in Pasian gam i zaisak semsem nading Pasian in ngimna nei hi.\nTanglai Pasian thu-umte thuakna te noplohna cih khatin ngaihsun leng thupi suah lo hi. Pasian in ngimna nei hi cih theih leng i hunte mawk zat lo in (Efe 5:16,20) Pasian a ding in zangthei ding hihang. - Julie Ackerman Link\nNisim in thu nengkai te hang in,\nMi khatpeuh mawhsak in,\nka lung a kiat ma in,\nNang kong muhtheih nang hong hilh in.\nHong piangtawm thute sangin Pasian in ei tawntungin a sepkhiatnate thupi zaw hi.\nJAN 26, 2014 CHURCH PROGRAM\nPosted on Monday, January 27, 2014by Htaung Kyint\nJAN 26, 2014 BIAKPIAK KIKHOPNA PHOTO\nClick here to view PDF Bulletin File on Scribd.com\n1. Sumpi (19-1-2014):\nNipi=104475, Biakinn=114800, YD=5900, WD=18070\nWD Mission (Friday) Sumpi = Ks. 5,600\nSehsuah Sumpi: Nu Dim Ngaih Lian = Ks. 120,650\nMD ading Nu Pau Khan Cingte nupa piak = Ks. 20,000\nHoihnu (Malaysia) = Ks. 148,000\nTg. Thawng Za Cin = Ks. 100,000\n(1) Mr. Vum Nang = Ks. 100,000\n(2) Thu-um mikhat (Lai-ip) = Ks. 100,000\nRev. S. Neng Za Khup’ Tangthu Tom\n1950 October 17 ni-in Pu Suan Khan Thang (Suante) leh Pi Dim Za Ching te sungpan suak a, 1974 kum in piangthak hi. 1977 Kum in Gauhati University pan B.A ngah hi. 1983 July in ATS, Manila pan M.Div(Missions) ngah a, 1985 January in Ordination kipia hi. 1993 November 5 ni-in Sn Ning Ngaih Ching tawh pumkhat suahna nei-a, tapa Tg. Thang Sian Mung leh tanu Lia Ching Lian Mawi te nei hi. 1999 March in\nSAIACS, Bangalore, India pan M.Th (Missions) ngah hi.\n1971 - 1986 kum (15) sung Evangelical Baptist Convention (EBC) ah sem a, 1987 - 2001 kum (15) sung Indian Evangelical Mission (IEM) ah sem hi. 2002 pan tuni ciang dong North East Centre for Training And Research (NECTAR) ah Director sem hi.\nVision for City Missions: Reaching the city churches to reach the unreached in the cities.\n2. Niangtui le Moh: Pawlpi mi January Kha suak tengin tuni hong kikhawm khempeuh niangtui le moh hong vaak hi.\n3. Paak, Bulletin leh Tuivot: Pa Suang Khen Tuangte innkuan in ama suahni 29.1.2014 mukik thei ding a hongsiam Topa tung lungdam kohna leh tuniciang dong Topa’n thupha apiaknate lungdam kohna in abei teng hong sik hi.\n4. Tedim Khuavak: Tedim Khuavak Special Issue thapia ciat ni!\n5. E &M Thusinna: 25 January 2014 ni-in TBC-Y E & M Department makaihna tawh Rev. S. Neng Za Khup in thusinsakna leh Mission Seminar te nopci takin kizang thei hi. Mimal (50) bang kihel a, tha kingah mahmahhi.\n6. EC Meeting: Tuni kikhop man ciang EC Meeting om ding a, Member khempeuh kahkim ciat ni!\n7. MD: Biakpiakna ah Sya Luan Khan Tung in hanthotna hong pia ding hi.\n8. WD: Biakpiakna ah Asst. Pastor Ai Lian Pau in hanthotna hong nei ding hi.\n9. Pawlpi Homecell kikhopna dingte:\n*Tarmwe/ Kyaukmyaung 29 Jan/Wed Pa Cin Khen Zam\n*Hlaing/ Thukha 29 Jan/Wed Nu Cing Ngaih Lian\n*Yuzana 30 Jan/Thu Sya D. Zam Lam Thang\n*Hlaingtharyar 31 Jan/Fri Pa Pau Khan Mang\n*Kyauktada/Dagon 31 Jan/Fri Pa Kam Kho En\n*MIT 31 Jan/Fri Rev. Go Van Mung\n*Pazundaung 31 Jan/Fri Upa Neng Khan Cin\n*Sanchaung 31 Jan/Fri Pa Sian Cin Mang\nLai Siangtho thusinna (Piancil 12:2-3) ~ Honorary Pastor\n*Mipi La: “Taangsak Ni”\nBiakinn sumpi donna leh apna ~ Associate Pastor\nLai Siangtho simna leh Action Song ~ Senior Class, CED\nPhatna La ~ Sya Mung Ngaih Lian\nSumpi apna (Doxology) ~ Pa Cin Lam Tun, Chairperson, MD\nLai Siangtho Simna: Rom 10:14, 15\nHanthotna: “A Kilawm christian nuntakna”\n*Mipi La: “Itna Sisan Luangin”\nLungdamkoh thungetna ~ Rev. David Suan Za Thang\nPosted on Monday, January 27, 2014by Siam Kim\nI upna ah hong cingtaksak, mailam ah ngah ding lungdamna hangin maizumna kihta lo-in singlamteh tungah sihna hong thuak Jesuh mitsuanin nei ni. __Hebru 12:2\nAustralia gam ah a kimu thei, leitung tawlam a kitheihtheihna aksi lite zomleng singlamteh lim suak a, tua pen “The Southern Cross” kici hi. Nitak khuaphat ni khat in tua Southern Cross ka mukha ngei hi. Hih pen kum zalom 15 laipek panin tuipi lamlak in a kinei khat ahi hi. Southern Cross kici aksite a neu mahmah hangin kum tawn kimu thei hi. Tua nitak in kitel muh kisa in aksi te a kilo theiding bang phial hi. Munop mahmah hi.\nI Lai Siangtho in a thupi zaw khat hong gen pen Jesuh Singlamteh hi. Aksite i et ciangin Pasian’ khutma i mu a, Singlamteh et ciangin a bawlsate ading a kithak a Bawlpa mu hi. Hebru 12:2 ah “I upna ah hong cingtaksak, mailamah a ngahding lungdamna hangin maizumna kihta loin singlamteh tungah sihna hong thuak Jesuh misuan in nei ni,” ci-in hong zawn hi.\nTua Singlamteh lamdanna pen “Eite mawhna sungah i om laitak in eite adingin Honpa hong sikhin (Rom 5:8),” cih thu a hihi.\nA upna uh Pasian sungah a koih mite Pasian tawh kipawlta a, a nuntak sung tawntung Pasian in lam a lak ding hi (II Kor 1:8-10).\nSinglamteh tungah Khris hong sihna pen a lamdan penpen a hihi. – Bill Crowder\nA Singlamteh ke’n velvel leng;\nKei’ hauhna kei kiphatsakna,\nKei’n tu’n bangmah in sim nawn keng.-Watts\nTawntung mun zuatna ah a lungmuan huai pen lamlak Khris’ Singlamteh hi.\nPosted on Sunday, January 26, 2014by Siam Kim\nTopa lamen-in ka ngak ngiungeu-a, keima’ lamah amah hong nga-in ka kikona aw hong za hi.__Late 40:1\nNgak’ cih pen a haksa mahmah nasep khat hi. Zato ah ansai ah koikoi ah ngakna bekbek hi. A khut a kuaikuai tawh, a ham baba tawh, a khe singsing tawh om hi. Hong kikhak lo lai peuh i ngak thei a, tapa taimang peuh i ngakngak a, i zi i pasal hong kikhel leh ci-in ngakna nam zong nei hi. I tate hong khanding i ngak a, i lunggulhna te hong tangtun ding i ngak hi.\nLate 40 ah David in, “Lungduai takin Topa ka ngak,” ci hi. David in a thungetna Pasian in a dawn ding ngak ngak, ngak ngak in ngak ngak hi. Ngah a kisak loh thungetnate a et kikciangin Pasian tungah lungdam ko zaw hi. “Lathak sa in..Pasian phatna ka lungsim tawngah ka sa ding (40:3),” ci hi.\nF. B. Meyer in “Pasian’ zekaina cih kua in gen ngam ding a hihiam?” Mihing lungsim a lungduai ding a hong hilhna thusim a hihi. Ngak siamna tawh lungduaina, lungdam a ngaktheihna, kiniamkhiat theihna te ki ngah thei hi.\nLunggulh tak a i thungette hong zekia ciangin bang i ci hiam? Amah i muan semsem nadingin hong hilh hong taakna nahi a, tua pen Pasian min thanna ding ahi hi. – David Roper\nNang deih bang Topa, Nang deih bangbang,\nNang mah belsek pa, kei tung man bang,\nNang ma’ deih bangin kei hong bawl in\nTanglo mang dingin nang kong ngak hi –Pollard\nPasian na ngak leh na sum ngei kei ding hi.


url: =KL Airport sungah suamlupna in akizang guza bangnam te cih kitheita ~ ZD :: ZOMI DAILY\nposted on 24 February 2017 at 6:58 pm Lomkholna: Malaysia, News, Sawltak, World\nMalaysia, Kuala Lumpur Airport sungah aki suamlum ahi North Korea gammi Kim Jong Nam ii asihna athu taktak pen tuni Friday (Feb 24) ni in Malaysia Police te’n genkhiata uhhi. Kim Jong Nam pen February 13 ni in KLIA2 sungah numei nihin amaitang ah gu tatsak kici a, tuatawh asi ahihi.\nAsih khitzawh akipan Post-mortem bawlin asihna ahangleh bang guza hangin si cihpen Malaysia kumpi thunei te’n kancianna abawl uh hi a, ahi zongin a Result pen khahkhia theipahlo uhhi. Tuni in tua amai ah aki tatsak guza pen pulakna neitaktakta uh a, “VX nerve agent” akici Chemical Weapon kizang cihi. Tua “VX nerve agent” kici Chemical Weapon pen mihingte bawlkhiat lakah alauhuai penpen guza in akiciamteh ahihi.\nUnited Nations inzong hih “VX nerve agent” kici pen mi alomlom in athatthei alauhuai mahmah Chemical Warfare Agent khatin aciapteh uh ahihi. Inspector General of Malaysia Khalid Abu Bakar in Press Release ah agenkhiatna ah “Centre for Chemical Weapons” te’n hih akizang guza pen akankhiat uh cihi.\nHihbang in kankhiatna abawltheih nading un asipa ii amit leh amaitang panin sathem at khia uh a, tuapan in azonkhiat uh ahihi. Malaysia Chemistry Department panin asipa maitang ah akizutsak guza pen “ethyl S-2-Diisopropylaminoethyl methylphosphonothiolate” ahih keileh “VX nerve agent” ci’n amuhkhiat uh ahihi.\nUnited Nations in hih Chemical Weapon pen “weapon of mass destruction” ci’n aciapteh uh ahi, hih guza pen bangci bangin Malaysia gamsung ah ki ngahtheihiam cihpen Malaysian Police te’n limkan mahmahlai uhhi.\nGampua lampan in hongkipua hiam, ahih keileh Malaysia gamsungpan akibawlhiam cihpen kitheicianlo a, kumpi thunei te’n Kuala Lumpur Airport sungtengzong Radioactive Material khatpeuh aomlai khakding siansuahna neisak uhhi.\nHih “VX nerve agent” pen a gimna omlo, limna neilo “tasteless & odourless” ci a, lauhuai mahmah ahih manin “Chemical Weapons Convention” in akhamcip Chemical khat ahihi.\n“VX nerve agent” pen namtuamtuam in kibawlthei a, atui “Liquid” inzong kibawlthei, nuhding in Cream inzong kibawlthei, hoihtawh kaptheih dingin Aerosol inzong kibawlthei cihi.\n“U.S. Army’s Edgewood Chemical Biological Center” te genkhiatna ah hih guza Chemical tawh akisawhkha tepen Minute 15 sungin sipah uh cihi. Leitung ah alauhaui penpen guza Toxic in akiciamteh ahihi.\nMalaysia Kuala Lumpur Airport sungah aki suamlumpa pen tulaitak North Korea Leader Kim Jong Un ii asanggam khatzong ahihi. Unau sanggamkhat ahih hangin hih asuamlumsak zong Kim Jong Un ii vaihawm hiding cih South Korea leh US Media te’n genkhia uhhi.\nAsipa pen amintaktak akitheihna ah Kim Jong Nam himah leh, asihni Macau City zuanding in akithawi laitak KL Airport ah atawi Passport pen atung ah aminpen “Kim Chol” ci’n kigelh hi. Kim Jong Nam ii atapa Kim Han-sol zong Malaysia ah apaluanghawm lading in paiding kicici a, ahi zongin amahzong apa asihkhit ciangin aki suamlupding patau mahmah cih kiza hi.\nKL Vanlengtual sungah Vietnamese numei khatleh Indonesian numei khatin Kim Jong Nam ii amai ah guza atatsak uh hi a, tua atatkhitzawh asawtlo in asipah ahihi. Tua guza amai ah atatsak numei nihte zong atatkhitphet un dailenbuk ah akhut uh silpah cihi.\nKim Jong Nam pen KLIA2 Airport panin Putrajaya Hospital ah akipuak laitak in lamkal ah asi hi a, aluanghawm pen Putrajaya Hospital panin General Hospital Kuala Lumpur ah kituah in tudong kikemlai phot hi. ZD Sawltak #zomidaily\nPrevious: Singapore mangpha maw ~ Pu Kam Lian\nNext: News tomkim lak khawm (24 Feb 2017) ~ TK Lian\nUN Khawmpi vai ~ Pu Thangboi\nSangnaupangte leh Alu thu gentehna ~ David Thangkhek


url: =Myanmar Refugee khatin Australia Bank khat meitawh hal, mi 26 liam ~ ZD :: ZOMI DAILY\nposted on 19 November 2016 at 10:30 am Lomkholna: Australia, News, Sawltak, World\nAustralia gamsung aom Bank khat meitawh kihal ahih manin mi 26 liam cih AFP pan kizasawn hi. Zanni Friday (18 November) ni thupiang hi a, ageipan amukha khat ii genna ah mei akat ciangin agin ngaihkhia mahmahkhat kaza ci a, tuaban ah naupang te kap in ku ngeingai cihi.\nHih meikatna Bank pen Melbourne, Springvale vengsung aom Commonwealth Bank te ii Branch khat ahihi. Police te genna ah tua Bank pen mikhat in ahal hi a, datsi hiam akuangthei bungkhattawh tawi in tuabuak in ahal hiding ci uhhi.\nMeikat akitheih ciangin meiphelh te ki zasakpah a, Bank sungah akang ahih manin huihdikna tawh alu tuamsa in lutsukpah uh cihi. Bank sungah meikuang leh meikhu vive tawh kidim himahleh asung aomteng honkhiathei uhhi.\nParamedics te genna ah aliam lakpan in mi 6 tepen huaisiapian mahmah ci a, tua aliamte lakah khatpa pen mei ahalpa hiding in ki ummawh hi. Palik te’nzong tuapa pen limcin mahmah uhhi.\nHih meihalpa pen akikan ciangin Kawlgammi “Myanmar” khat hiding cimawk uh a, Australia gamsung ah Asylum Seeker khat hiding cimawk uhhi.\nHerald Sun thuthang te gennna ah hihpa pen Christmas Island Detention Center pan Australia gamsung alut Refugee khat hiding in ki ummawh ci’n pulakkhia uhhi. Abeisa Labor Government te uksung 2013 kumsung in Christmas Island panin Bridging Visa tawh Australia ah alut hiding kici hi. Tuahunlai in Asylum Seekers tepen limtak sitcianna kibawllo in kilutsak cihzong gen uhhi.\nKawlgammi cihciangbek kigenkhia phot a, bangminam cih kitheician nailo hi. ZD Sawltak #zomidaily\nPrevious: Zomi Daily ii YouTube Subscribers tulsawm cin Free Domain ~ ZD\nNext: ZAM Thupuak :: 20 November 2016


url: =Makaihzia Nam Nih ~ Hau Za Cin :: ZOMI DAILY\nposted on 2 January 2015 at 11:13 pm Lomkholna: Article, Hauzacin\nA semsuah makai in bel a makaih mite hansuah in thapia in lawpsak in tawsawn den hi. A siamtawp uh, a theih tawp uh, a hih theih zah uh a sep zawh nading, a sep utna dingin pattah den hi. Mi khempeuh ngaihsutna leh hoihsak bang hiam ciin thudot bawl den a, a muhna uh leh a theihte uh zong thupisimsak in a zui khinpah kei zongin lei denna pahpah lo hi. Amau thu a kilak loh hangin a seppihte in tua bang makai tawh sepkhawm nuamsa in kikup ciauciau, kidot ciauciau leh tutkhawm liliai a nasep pen kha lianga lei kidenna pahpahte sangin nuamsazaw thamtham uh hi. Tua banga kikup liailiaina mun ah makaite leh makaihpihte, mipite in a sunmang uh a lunggulh uh suakta takin pulak ngamin ‘khentatsa’ bek zuih cih omlo hi. Tua manin a makaipa uh pen u bang, pa bang, nu bang, sia bangin en theiin a thumang uh hi.\n5. A semsuah makaite in midangte zong makai a sem dingin pattah in sek toto a, makaihdan nangawn kisin sak hi. A khialhna uh a om leh hangsan takin gen ngamin a kisapna uh hilh ngam a, kitheihmawhbawl, kimuhloh bawl cih bang hilozaw in a hoihzaw ding lamlak in haksa taleh hilh, gen ngam hi. Mite pattah siam in a nuaiate zong a hih theih zah in kisinsak hamtang hi. Gamtat hoihte mite maiah pahtawi a, gamtat kilawmlo a om leh mite theihloh in thuhilh in tai hauzacinngam hi. A ukcip makai in bel amah sanga minthangzaw ding, amaitang kidawkzaw ding a om peuhmah leh sumit pah, khawlsak, koihkhia, hemkhia in a min kidawkloh nadingin bawl pahpah hi. Amah simloh a min neizaw, a thupi theizaw dingin kuamah khangtosaklo hi. Midangte pattah ding cih thadah amau leh amau a kipattah, a khangto nuam om taleh sawllo, thukimpih lo in nengcip, sikcip zaw lai hi. Itna leh deihsakna neilo cih bek hilo in hazatna leh itsikna tawh hawlkhia, khawlsak hizaw lai hi.\nA ukcip makaite in a tungpan in uk suk uh a, thu khauh, kam khauh leh thatang zat ding phamawhsa lo uh hi. Mite sawl ziauziau in a ut leh a deih uh semsak lel a, a sepzawh kei uh leh makai dinmun pan lakhia in a dang ama thumang ding khat lamsang lel uh hi. Ama thumang ding a om kei leh a thuzawh penpen semsak lel a, a hoih a hoihlo cih omlo ama hoihsak bang a semte a hoih hiziau lel hi.\nTua bang makaihna pen tuhun ciangin kizang thei nawn phalo napi a zang mah om lai veve hi.\nTuhun kiukna leh kimakaihna pen mite lamsang ding, mite pattah ding, mite khangtosak siam ding cih hita a, mite a lawpsak thei, mite a kikholhpih siam, mite a lungdam sak siam, mite a thalawp mahmaha sem ziahziah thei dinga tawsawn siamte kizangta hi. Mite in a makaipa adingin a sih dongin muanhuai in a tha leh ngal, a sisan nangawn itlo in a piak ngam ding a kidem uh hi. A hoihlam in kimakaih cihna hi a, angsung theihna leh mimal kilapsangna bek hilo in mibup kilapsangna lam ah kal kisuanta cihna hi. Mi a tam lamsang siamsiam makai hoih hita a, mite a sikcip a nengcip, a ukcip nuam makaite hun kipel khin thamthamta hi.\nTua ahih manin a semsuah nuam makai hizaw inla, a ukcip nuam makai hinawn kei in. Hau Za Cin\nPrevious: India kumpi Nasemte’ khasum\nNext: Laisiangtho tawh kisai theihhuai thu pawlkhat ~ Fr. Raphael Khuppi


url: =Zo Phualva Vol 09, Issue 07:\nPaul pen Roman Empire sungah min kidawkzo mi nuamsa innkuan khat sung-a piang ahi hi. Asia gam Turkey gamtaw Tarsus khuapi ah suak hi. Jewish minam thu-um Pharisees khauhpai mahmah bangkua sung pan khangkhia hi. Italy gampua Roman Empire sung a om Jews te pen Roman citizen suakzo om zen lo hi. Italy gampua om napi Roman citizen ngahte pen mi maimai hilo hi. Tua tungtawnin i et ciangin, Paul nulehpate pen mihau huzaap nei mi thupi ahihlam kilang hi.\nKum-14 a phak laitakin Judaism biakna Rabbi sia sin dingin Jerusalem kipaisak hi. Asiapa pen Gamaliel hi a, Gamaliel Trade School cileng kikhiallo ding hi. Tua biakna Sangah nuntak kivak nading ngimna-in siamna namkim kisin sak hi. Haksatna a om ciangin amau dinzawh nading in akisin ahi hi. Paul in puanbuuk bawldan sin hi.\nPaul pen pasal lungtangpha hi a, ama upna leh tupna khahsuah ngeilo hi. Judaism upna siksanin Christiante nakpitak buaisak hi. Stephen suangtum tawh denglup ding-a hanthawn makaipi ahi hi. Inn khat khit inn khat banpai-in thu-umte manin thonginn sungah a khumpa ahi hi. Christian bawlsia dingin Damascus khualam manawhin pai hi.\nLampi-ah a pailaitakin thum-vei vilvel Zeisu in hopih hi. “Saul, bang hangin kei hong bawlsia na hiam?” ci hi. Paul in, “Ka hong bawlsiat nang kua nahiam?” acih ciangin, “Keimah Zeisu ka hi hi” ci’n dawng hi. Paul pen nungzuipite mah bangin Zeisu tektek thuhilhna ngah hi. Gentile minamte khuavak puak dingin sawl hi. Ama khuavak muhna pen Zeisu tungpan a ngah ahi hi. Bangzah ciang dong Zeisu in pantah thuhilh cih kithei khinlo ahih hangin thuthuk-thuman pen nungzui dangte sangin mu zaw hi.\nJerusalem Council a makai ahi Peter, James te kiangah member hihna vala a, Barnabas tawh kikhawlin Missionary na seem dingin Cyprus lam manawhin paikhia uh hi. A paina khua Antioch, Pisidia, Iconium, Lystra, leh Derbe khuate ah Stephen a bawl bangmah in thah dingin kizong tawntung hi. Pianthakna ngah khit Jerusalem vaciah kik hi. AD-50 pawl hihtuak hi. Christian taktak hidingin muangzo nailo uh hi.\nTua khit ciangin Paul missionary na seemin kuankhia leuleu hi. Galatia, Phrygia, Macedonia leh Greece dong va pha hi. Athens khuapi-ah mipi mai-ah (philosopher) te tawh kinial uh hi.\nTua lai munah Sawltak Lai Siangtho (Acts) agelh nungzuipi Dr Luke tawh kimu uh hi. Missionary thumvei a pai khit ciangin Jerusalem ciahkik a, Sanhedrin kici Jews biakna makaipite tawh nasiatakin kinial leuleu uh hi. Tua thu hangin Israel gambuppi kilok a, patau uh ahih manin Paul manin Caesarea puak uh hi. Tua lai-ah tamveipi thusit uh hi. Mipi buaisak ding a lau manin Governor Felix mangpa in keem hi. Rome Emperor tungah a zu khan kah a, tembaw tuangin Rome manawhin pai hi. Malta kici tuikhulh a tunna-ah huihpi tuak a, tembaw kitamzan dikdek hi. Paul thungetna tungtawnin Pasian in vantungmi khat sawlin “mi khat zong pelem loding hi, Rome kumpipa mai-ah na ding ding hi,” ci-in hilh sak hi.\nPaul simloh nungzuipi Christian masate pen Barnabas dongin Jewish lungtang vomlai uh hi. Paul pen Gentile mite lakah missionary thupuak makaipi ahi hi. Gentile minam cih ciangin Jews lo khempeuh gennuam ahi hi. Christian suaknuam khempeuh Jews minam suak masa ding hi, ci-in ngaihsun lai mawk uh a, Paul in, tua bang ding hikei, ci-in nialin thuhilh den hi. Zeisu hotkhiatna pen mi khempeuh aading ahi a, “thuciamthak ” tawh kisai hi. Jews sihsan kullo hi, ci hi.\nAbraham tungtawn a kipia thuciam pen “Upna tungtawn a diktanna” ahi hi. Christian hoih suah nadingin Jews minam tawh kizop kullo hi. Pasian misiangtho hih nadingin Pawlpi khat peuhpeuh min puak phot sese kul lo hi. Zeisu Upna tawh Pasian direct kizuan thei hi, cihpen Paul message ahi hi. “Paul pen Gentile te kiangah tetipang dingin kateel hi,” ci’n Pasian in gen hi. Asia minor, Greece, Macedonia leh Rome kumpipa tokhom mai-ah maitang kituahin teti pangsak hi. Paul ii philosophy leh Theological movement in leitungbup Christian Pawlpi upna sungah lomkhat suaksak hi.\nPaul sih pen Roman kumpi gilo-a minthang NERO a khan laitak ahi hi. Christian a bawlsiat nop manin khuapi hal hi. Christian te hal hi, ci-in alomlom in that hi. Mei tawh a hingtang khawngin halin meivak khuamin zang hi. Humpi hon tawh Stadium kimawlna tualpi-ah ahonin khahin laithaangsak hi. Ahingtangin savun tawh tuamin uite nesak hi.\nKidemna ah sakol-leeng kibungin kilumlet hi. A cingte in huhin kipan kik a, kilumlet leuleu hi. Anihveina ciangin thokik zo nawnlo hi. Golhguk ne thukhente in, “taisuak hileh zo hamtang ding hi,” ci-in zosak veve mawk hi. Greece pan hong ciah ciangin Augustus in gualzawhni aa a zat Chariot leeng tung tuangin, kham tawh kibawl aksilim tawh kizem Greek puantualsan silhin, a lutungah Olympic crown khu in, a taklam khutah gualzawhna laipi Pythian laam kawmsa-in, galkap honpi in a nungzui -in gualzawhna pawi bawl hi. Hih gualzawhna pen zuauthu ahi hi. Hih kumpi gilopa pen Galba in a kumpigam simin la a, galte khut sungah sinuamlo ahih manin AD-68 kumin amahmah kisunlum hi.\nPaul in a sihma deuhin pawlpite laikhak hi. Kumpipa in sim masalo-in thongkia mikhat laikhak kipaisak ngamlo hi. Kidawmtak in aat kul hi. Tua laitakin Nero in thah dingin thukhensatna nei khin hi.\nA laikhak sungah “I have fought the good fight, I have finished the race, I have kept the faith. Henceforth there is laid up for me the crown of righteousness, which the Lord, the righteous judge, will award tome on that Day, and not only to me but also to all who have love his appearing.” 2 Timothy 4:7-8.\nHih kammal in Nero kumpipa mitnauta sawk kha taktak hi. Pasian kamsangte leh Christian sittaktakte pen thuneite leh mipi pahtak hingeilo hi. Puapaihna thuak, bawlsiatna thuak, mudahna thuak hitawntung hi. “Hun nunung ciangin kamite in kamsangpa bangin gen ding” cingiau hi. Pasian misiangtho galhangte in dikzul ngeilo hi. Maivilna tawh thuman phualsel ngei lo hi. Zuauthu ah lungdam theilo hi. Zuau leh khemna thuakzo lo uh a, teltak tangtakin pholak tawntung hi. Paul laikhak in Nero kumpipa maizum sak mahmah kha ding hi.\n“Galdona pha kado zo hi. (Nero bangin lampi-ah ka tuuk kei hi.) Katai zah ding among dongin ka taizo hi. (Nero bangin matunlo-in akhawl ka hi kei hi) Upna thu kazui khinzo hi. Thuman thukhenpa Topa in tua ni ciangin hong piak ding ahi, thumaanna kumpi lukhu kikoih khol zo hi. Kei bek hilo-in Amah hong kilangding cih a lamen khempeuh a hong pia ding hi. (Nero ngah kumpi lukhu bangin thuman lopi tawh thukhente piak kumpi lukhu hilo hi.) Olympic kidemna pan Rome hong ciah kik khit AD-68 kum kipatcil pawlin, Nero in Paul that hi.\nPaul dinmun pen “nang hong uk mangte thu na mang in,” cih bang bek tawh thu khempeuh kaikuunin melhlo hi. Thuman a man bangin in gen hi. Ama ngawng tan dingpa mai-ah thanemnate nakpi-in hilh ngam hi. Ei, tu hun Christian thuhilh siate, member te nungzuipite bangin kamsangpa bangin, hangtakin din ngam ding, Paul in hong lak hi. Mihing diksak mikhempeuh Pasian mai-ah dik tuanlo uh hi.\nTags: Zo Phualva Thupuak\nPrev post ADRA banned from refugee camps by Bangladeshi government\nNext post A Hong Pai Kumpipa